ОРОЛ ДЕНГИЗИ: КЕЧА ВА БУГУН – ekolog\nОрол денгизига икки маротаба борганман. Ҳар борганимда бир пайтлар минглаб одамларни озиқ-овқат, иш билан таъминлаган денгиз ўрнида 5 млн.кв. метр майдонга эга Оролқум чўлининг ястаниб ётганини кўриб одамнинг юраги эзилади. Бу галги сафаримиздан мақсад унинг ўтмиши ва бугунги кунини солиштириш, ҳали сувлари қирғоққа урилиб, оқ чарлоқларнинг қийқириғи остида балиқ тутиш режасини бажариш учун денгизга отланаётган одамларнинг ҳазил-мутойибалари, уларнинг ҳаёти, фаолияти қандай бўлганини эслай оладиган собиқ балиқчилар билан танишиш эди.\nНукус шаҳрига етиб келгач, Мўйноққа отландик. Бизнинг, яъни бир гуруҳ Ўзбекистон, Тожикистон журналистларининг мазкур сафари MediaNet Халқаро журналистлар маркази ҳамда DW Akademie медиани ривожлантириш халқаро ташкилоти ҳамкорлигида Германия Федерал ташқи ишлар вазирлиги (Auswärtiges Amt) молиявий кўмагида амалга оширилган“Марказий Осиёда экологик масалаларни трансчегаравий ёритишига кўмак” лойиҳаси доирасида амалга ошди.\nБиринчи “бекатимиз” 2017 йилда реконструкция қилинган Мўйноқ канали бўлди. Сониясига 44 куб метр сувни ўтказа оладиган канал бўш эди. Ҳали Оролга етмасимизданоқ сувсиз иншоатни кўриб, юрагимиз эзилди. Халқаро Орол фондининг мутахассиси Талвас Мамбетмурадов каналнинг стратегик аҳамияти ҳақида сўзлаб берди:\nМўйноқ бизни янгиланган кўринишда кутиб олди. Асосий кўчаларга янги асфальт ётқизилган, янги бинолар қурилган, аҳолининг нигоҳида ҳам келажака умид пайдо бўлганини кўриш мумкин.\nМўйноқдаги бир пайтлар минглаб одамларни иш билан таъминлаган, нафақат Ўзбекистон, балки собиқ Совет Иттифоқининг кўплаб шаҳарларини балиқ консервалари билан таъминлаган консерва заводи қайтадан ишга туширилган эди. Завод ҳудудига кирар эканмиз, бу ердаги ишлаб чиқаришга хос шовқин ўрнига сукунат ҳукмрон эканлигии кўриб ажабландик. Завод директори Руслан Мамбетназаровнинг айтишича, 70 иш ўрнига мўлжалланган корхона 2020 йили ишга туширилган. Бир муддат ишлаб,2021 йил май ойидан унинг фаолияти тўхтаган. “Нега?” деган саволимизга Р.Мамбетназаров “Мана ярим йилдирки сув йўқ. Сув бўлмаган жойда табиийки балиқ ҳам бўлмайди” деб жавоб берди.\nМўйноқ қишлоғига 1933 йил 15 ноябрда ишчи посёлкаси мақоми берилди. Айнан шу йили консерва заводининг қурилиши бошлаб юборилди. 1941 йили у илк маротаба фашистлар босиб олган ҳудудлардан фронт ортига ҳайдалган қорамоллар гўштидан тайёрланган 5 млн. дона консервалар ишлаб чиқарилиб, фронтга жўнатилди. 1960- йилларнинг ўрталаригача Мўйноқда 22 млн. дона балиқ консервалар ишлаб чиқилди. Орол муйловдоридан ташқари денгизда лосось, сазан, судак, дерех, чўртанбалиқ, вобла ва бошқа турдаги балиқлар овланарди. 1965 йиллардан бошлаб Орол денгизи саёзлашиб, сувдаги туз даражаси кўтарила бошлади. Ўтган асрнинг 70-йилларига келиб сув чекина бошлади. 1980 йилларда сув литрига 20 грамга ошди. Айнан шу сабали балиқ овлаш йилига 14 минг тоннага тушди ва хўжалик аҳамитяи йўқотди. 1984 йилдан бошлаб эса Орол денгизида мутлақо балиқ қолмади. Мўйноқ балиқ комбинатига Россиядан балиқ олиб келиниб, унинг фаолияти давом эттирилди. Аммо собиқ Иттифоқ парчалангач, 1998 йили комбинат ўз фаолиятини тўхтатди.\nБугунги кунда бир пайтлар Мўйноқ шаҳарчасининг чеграларида мавжланган денгиз тўлқинлари ундан салкам 250 км.га чекинган. Унинг аввалги чегараси ўрнига эса елканни акс эттирувчи рамзий белги ўрнатилиб, Кемалар қабристони очиқ музейи ташкил этилган. Бу ерга келаётган сайёҳлар қисқа фурсатда инсоннинг табиатга тажжовузкорона муносабати туфайли йўқ бўлиб кетиш арафасида турган денгизда бир пайтлари қайнаган ҳаёт аксини эса музейдаги суратлар орқалигина кўриши мумкин.\nМуйноқ сўзи 1960 йиллардан аталиб, унгача Токмак деб аталган. Орол денгизи Россия императорининг офицери лейтенант Бутаков томонидан очилган. “Хўжалар эли” деб номланган ҳудудда 1930-йилларда хўжалар қувғинга учраганда, бу ердаги тўқайзоралар улар советлардан яширинишган. Кейинчалик бу ер Хужайли номини олган. Қадимда одамлар бу ерда оҳактош қазиб олишган, Муйноқ орол бўлиб, чўзинчоқ шаклга эга бўлган ва харитада оқ шаклда тасвирланган. Шунинг учун махаллий халқ Муйноқни “Бўйни оқ” деб аташган. 1939 йилдан 2000 йилгача Муйноқда балиқ консерва заводи фаолият юритган. Мазкур заводда консерва, балиқ уни, совун ишлаб чиқарилган ва маҳсулотлари хаттоки уруш йиллари Ленинград қамалига етказилган. Биргина Қорақалпоғистондан урушга 64 минг одам кетиб, шундан 30 мингтасигина қайтиб келган. Урушга одамлар Муйноқдан кемаларда олиб кетилган. Ўзининг эри ва ўғлини урушга кузатган аёл қиссаси бор. У эридан қора хат олгач, ўғлини кутиш учун ҳар куни пристанга чиқарди. 1980- йиллардан бошлаб сув чекина бошлади. Аммо аёл доимо суви йўқ, кемалар қумга тиқилиб қолган пристанга келар ва ўғлининг йўлига кўз тикарди. Одамлар унга, “Апа, бу ерга бошқа келманг, энди сув йўқ, кемалар ҳам юрмаяпти, ўғлингиз қайтиб келса ҳам бошқа йўлдан келади” дейишсада, аёл: “Ўғлим ҳали ёш, уни шу йўлдан олиб кетишган, у бошқа йўлни билмайди, денгиз қайтиб келса, ўғлим ҳам қайтиб келади” деб ўлганича қумларга, узоқда сув сингари жимирлаётган саробга тикилиб, ҳаётдан кўз юмган.\nБугунги кунда Муйноқда 13 500 (2018 й.)нафар одам истиқомат қилади. Жуда ҳам кўпчилик Орол фожеасидан сўнг ота-боболари яшаб ўтган юртни ташлаб, яшашга анча қулай бўлган бошқа ҳудудларга кўчиб кетишди. Аммо Ватанини севган, юртининг обод бўлишига ишонган инсонларнинг аксарияти ҳамон бу ерда яшашмоқда. Шулардан бири Манзура Ерниязова, Оролни чин дилдан севган ва уни қалбида сақлаб қолган рассом-хайкалтарош Ануарбек Саимбетовлардир.\nОролга сув қайтадими? Бу ерда яна балиқчилик ривожланадими? Бугунги кунда мазкур саволларни кўпчилик беради. Албатта Орол денгизини тўлдириш уддалаб бўлмас вазифа. Унинг бир пайтлари нафақат қорақалпоқ, балки бутун Ўзбекистон учун балиқчилик соҳасидаги аҳамияти ва тутган ўрни ҳақида кекса балиқчиларгина эслашади, холос.\nАли Шаддинов 70 ёшда. Эсини танибдики балиқчилик қилган. Болалигида отаси билан денгизга чиққан бўлса, кейинчалик ўзи мустақил равишда ўша пайти Мўйноқдаги энг шарафли касблардан бири балиқчилик билан шуғулланди. Айни пайтда аёли Урозгул Умрзоқова билан 10 нафар фарзандни тарбиялаб, неваралар қуршовида ҳаёт кечиришмоқда. Али оға ўтган кунларни шундай эслайди:\nЎзбекистон Республикаси Вазирлар Маҳкамасининг 2019 йил 15 февралдаги «Орол денгизи тубидаги суви қуриган ҳудудларда «яшил қопламалар» — ҳимоя ўрмонзорлари барпо этишни жадаллаштириш чора-тадбирлари тўғрисида”ги қарорига кўра, кўтарилаётган қум, туз ва чанг заррачаларининг салбий таъсирини камайтириш, ушбу ҳудудларда чўл ўсимликларидан ҳимоя ўрмонзорлари барпо қилишни самарали ташкил этиш ҳамда глобал иқлим ўзгаришлари, Орол денгизи қуришининг қишлоқ хўжалиги ривожланиши ва аҳолининг ҳаёт фаолиятига салбий таъсирини юмшатиш мақсадида 2019 йилда амалга ошириладиган тадбирлар учун 100 миллиард сўм ажратилди.\nУшбу қарорда белгиланишича, баҳор мавсумида 200 минг гектар, кузда эса 300 минг гектар «яшил қоплама”лар ташкил қилинади. Умуман, ушбу ҳимоя ўрмонзорларининг 50 минг гектари кўчатдан, 450 минг гектари уруғдан барпо қилинади. Орол денгизининг қуриган 917,2 минг гектар ер майдони экишга тайёрланган. Унинг 363 минг гектарига саксовул уруғи экилган. Фавқулодда вазиятлар вазирлиги бошчилигида тузилган тезкор штаб томонидан тақдим қилинган маълумотга кўра, тайёр уруғни идишларга жойлаштириш, экиш майдонларини тайёрлаш, экиш ва бошқа тадбирларда жами 1 минг 560 киши иштирок этган. Бу ишларга 462 техника ва 2 самолёт жалб қилинган.\nОролнинг қуриган майдонидаги саксовуллар орасига ёввойи ҳайвонлар ва чорва учун озуқабоп экинлар ҳам экилмоқда. Денгизнинг қуриган майдонларида 40 та артезиан қудуғи қазиладиган бўлди. Чучук сув чиқяпти. Бу келажакда чорвачиликни ривожлантириш имконини беради, дегани. Жорий йилда денгизнинг қуриган майдонида 500 минг гектар «яшил қоплама» барпо этиш режалаштирилган.\nБиз сафаримизда давом этар эканмиз, Орол денгизи қолдиғига етиб боргунга қадар салкам ярим кун йўл босдик. Йўл десам нотўғри бўлар, чунки машиналар айнан қуриган Орол денгизи тубидан юрмоқда эди. Устюрт платосида эса кўплаб газ конларига дуч келдик.\nБугунги кунда Орол денгизи туби бевосита газ ва нефть қазиб олувчи команияларни қизиқтириб келаётир. Йўл йўлакай фақатгина битта аҳоли пункти Кубла-Устюртга дуч келдик, холос. Униққан пойдеворли, паст томли уйлар, бироз қийшайган четанли бино. Кейинроқ билишимизча у поселкадаги ягона мактаб экан. Посёлкада асосан 50 та хонадон, 1 та мактаб, ва битта қишлоқ врачлик пункти бор, унда атиги ярим штатга ҳамшира ишлайди. Шифокор йўқ. Аҳоли бирор кори ҳол бўлса туман марказига бориши керак. Агар собиқ Иттифоқ даврида бу ердан марказгача кичик самолет қатнаган бўлса, ҳозир у ҳам йўқ. Йўл йўқлиги сабабли мотоцикллардагина, қийналиб, анчагина вақт сарфлаб, у ерга етиб бориш мумкин. Шаҳар типидаги посёлка 1964 йили магистрал газ қувурларини ўтказиш жараёнида ишчилар учун қурилган эди. У 1990 йилгача Устюртдаги Комсомольск номи билан аталиб, республикамиз мустақиликка эришгач эса Кубла-Устюрт номини олди. Бугунги кунда эркакларнинг деярли барчаси газ конида ишласа, қолгани чорвачилик билан шуғулланишади, аёлларнинг аксарият қисми уй юмушлари билан банд.\nИмоналиев Айтқул ота 86 ёшда. Собиқ балиқчи Орол денгизи қуригач, Кубла-Устюртга кўчиб келиб, бу ерда туя боқиш билан шуғуллана бошлади. Унинг айтишича, айнан денгиз қуришига одамларнинг ўзи айбдор. Аллоҳим қурита олмаган, минглаб одамларни боққан денгиз атиги 30 йил ичида қуриб битди. Денгизнинг кетиши билан унинг қирғоқларини одамлар, ҳайвону-қушлар тарк этишди.\nНиҳоят собиқ Орол денгизи бўйига етиб келдик. Нега собиқ дейсизми? Чунки бугунги кунда Орол денгизининг шўрланиши меъёридан бир неча ўн баробар ортиб, бир литр сувда айтишларича 370 грамм туз бор. Ўлик денгиз мақомини олаётган Оролда эса циста-артемия (майда қисқичбақасимон жониворлар) дан бошқа бирор жонзот яшамайди. Денгиз узра оқ чарлоқлар, балиқлар билан озиқланувчи турфа қушларни кўрмайсиз, уларнинг қийқириғини эшитмайсиз. Фақатгина, қирғоқдаги тошларга урилаётган сувнинг шалоплаши сукунатни бузади холос…\nОрол денгизи қайтадими? Албатта йўқ. Ҳозир бу ерда туризмни ривожлантириш мақсадида унинг қирғоқлари яқинига ўтовлар тикилган. Бизнинг йўлбошчимиз Юсуф Камаловнинг айтишича, йилига Орол денгизини кўриш учун юзлаб сайёҳлар келади. Аммо туризмни жалб қилиш учун ҳали анча куч ва маблағ зарур. Ўзбекистон Республикаси Президенти томонидан 2017 йил 28 февраль куни “Қорақалпоғистон Республикаси Мўйноқ туманини 2017–2018 йилларда иқтисодий ривожлантириш ва бандликни таъминлашга доир қўшимча чора-тадбирлар тўғрисида”ги ПҚ-2803-сонли қарори қабул қилинган эди. Мазкур қарорга асосан Мўйноқ тумани географик жойлашуви, ижтимоий-иқтисодий ривожланганлик даражаси, табиий иқлим шароити ва ресурслари ҳамда аҳолининг талабларини ҳисобга олган ҳолда умумий қиймати 52,3 млрд. Cўм бўлган 72 та лойиҳа амалга оширилиши натижасида 1343 та янги иш ўринлари яратилиши назарда тутилганди. Бу қарор босқичма босқич амалга оширилмоқда.\nМутахассисларнинг айтишларича Орол денгизининг суви ҳар икки ойда 5 см. ортга чекинмоқда. Демак, келгуси авлод Орол денгизини кўра олмаслиги мумкин. Уни сақлаб қолиш учун эса анча саёзлашиб қолган ва Мўйноққа етмасдан тугаётган Амударёсининг аввалги мақомини тиклаш зарур. Албатта бу жуда ҳам қийин иш. Аммо барча нарса инсоннинг хоҳиши ва иродасига боғлиқ. Жумладан. Орол денгизини қутқариш ҳам…


Аксилрейтинг: Дунёнинг энг ифлос 7 шаҳри\n17:49 / 10.10.2017\nИфлос ҳаво йилига деярли 3,3 миллион кишининг ҳаётига зомин бўлади. Олимларнинг таъкидлашича, 2050 йилга бориб бу кўрсаткич икки баробарга кўпаяди. Хулосалар ҳавода материянинг қаттиқ заррачалари миқдори ҳисобидан келиб чиқади. Бу ерда рақам заррачанинг микронлардаги диаметрини билдиради. Бу заррачалар тутун ва чиқинди газлари таркибида бўлади. Улар организмда астма ва сурункали ўпка касалликлари каби узоқ давом этувчи муаммоларни келтириб чиқаради.\nАфсуски, бугунга келиб ҳавонинг ифлосланиш даражаси дунё харитасидаги аксарият мамлакатлар ҳукуматларини у қадар ташвишга солмаяпти. Баъзи шаҳарларда ўртача умр кўрсаткичи йилдан-йилга қисқариб бормоқда, бироқ маҳаллий аҳолининг борадиган бошқа жойи йўқ. Don'tPanic "ҳаво аксилрейтинги" етакчилигида дунёнинг нафас олиш жуда оғир бўлган етти шаҳри ҳақидаги маълумот билан бўлишди.\nШимолий Ҳиндистондаги Лакхнау шаҳри аксилрейтингни бошлаб беради. Бу ерда одамлар зарарли газлар ва завод чиқиндилари аралашмасига тўлган ҳаводан нафас олишади. Қонун томонидан деярли назорат қилинмайдиган кўп сонли транспорт воситалари эса муаммони янада чуқурлаштиради.\nЭроннинг энг кўп аҳолига эга шаҳарларидан бири - Хуррамобод бутун мамлакатнинг қишлоқ хўжалик маркази ҳисобланади. Афтидан, экспертларнинг шаҳарни нафас олиш учун деярли яроқсиз деб топишига сабаб ҳам айнан шу сабаб бўлган. Бу шаҳарда ўлим даражаси мамлакат бўйлаб умумий ўртача кўрсаткичдан деярли 3,5 баробар юқори.\nРавалпинди - Покистон пойтахти Исломободнинг биродар шаҳри. Мунтазам жамоатчилик транспорти тизимининг йўқлиги ишлаб чиқариш коллапсига ва хусусий автомобиллар эксплуатациясига олиб келди. Натижада зарарли газлар миқдори ақл бовар қилмас даражада кўпайиб кетмоқда. Жорий йилнинг охирида мамлакат ҳукумати метрополитен қурилишини бошламоқчи, бу эса муаммо ечимида ёрдам бериши мумкин.\nБу шаҳар Ҳиндистон марказида жойлашган: у бундан аввал рўйхатда келтирилган шаҳарларчалик катта эмас, лекин бу ердаги ҳавонинг ифлослик даражаси жуда юқори. Тадқиқотчилар бунинг сабабини шаҳардаги бир неча пўлат ва алюминий ишлаб чиқариш корхоналаридан кўришмоқда.\nМазкур рўйхатда ҳинд шаҳарларининг кўплиги бу минтақада дам олишни хуш кўрувчи соғлом ҳордиқ тарафдорларини ташвишга солиши керак. Гвалиор шу қадар ифлосланганки, ҳатто маҳаллий аҳоли ҳам имкон қадар бу ердан қочишга уринмоқда. Мамлакат ҳукуматни вазиятни яхшилаш борасида ҳеч қандай қарор қабул қилмаяпти.\nПатна - Ҳиндистоннинг шарқий қисмидаги катталиги бўйича иккинчи ўриндаги шаҳар. У мамлакатнинг асосий қишлоқ хўжалик марказларидан бири ҳисобланади. Электр энергиясидан норационал фойдаланиш, хусусий транспортнинг кўплиги ва периферияда ишлаб чиқаришнинг кўплиги Патна ҳавосини нафас олиш учун яроқсиз аҳволга келтирмоқда.\nРўйхатни улуғвор Пекин тугаллайди. Бу сурат ўтган йилнинг февралида олинган - аксарият ҳолатларда бу ернинг ҳавоси айнан шундай бўлади.\nForbes энг кўп ҳақ оладиган юлдузларни танлади\nЎзбекистон нисбатан эркин бўлмаган иқтисодиётга эга давлатлар рўйхатига киритилди\n2017 йилнинг энг кўп сотилган смартфони қайси?\nHeritage — «Мир ковров» премиум сифатдаги гиламлари билан уйингизга илиқлик олиб киринг\nИнглиз тилини ўрганган MERIT ўқувчилари энди нима қилиб юрибди?\nМеланья Трамп «қиёфадоши» сири фош этилди\nҚирол Артурдан кейин. Кадзуо Ишигуро нега Нобель олди? Нега ўзбек ёзувчилари ҳаливери ололмайди?\nAirbus A330neo самолёти ўзининг илк парвозини муваффақиятли амалга оширди\nГўдаклар тагликлари ўрнига телевизор?!\nАмерикаликлар Шимолий Кореяни Россия ва ИШИДдан хавфлироқ деб ҳисоблашмоқда


27 ноябр 2021, Тошкент вақти: 13:31\nБухоро вилоятининг Вобкент туманидаги аксар мактаб ўқувчилари пахта теримига сафарбар этилди. Ота-оналар ва ўқитувчиларнинг айтишларича, олтидан юқори бўлган синфларда дарслар таққа-тақ тўхтаган ва об-ҳаво совуқ бўлишига қарамасдан ўқувчилар мажбуран пахта теримига чиқарилган.\nВобкент туманининг 5, 35-мактабларида юқори синфлар учун ўқиш тўхтатилди.\nЎқувчилар мактабга эрталабдан сўмкалари билан эмас, балки эски устивош ва пахта терадиган фартукларда келмоқда.\nТумандаги 5-умумтаълим мактабининг исми сир қолишини сўраган ўқитувчисига кўра, ўқувчиларни пахтага тақсимлаш мактабдан бошланяпти:\n“Уч кун бўлди, дарсларга отбой берилганига. Ўқувчилар эрталаб соат 8да мактаб ҳовлисида йиғилади. Кейин фермер хўжаликларига тақсимланади. Ўқитувчи бош бўлиб далага олиб кетади. Болалар абедларини ўзлари билан бирга олиб келишади”, деди ўқитувчи.\nУнинг айтишича, ҳаво совуқлигига қарамасдан болалардан пахта теримига чиқиш талаб қилиняпти:\n“Сўнгги кунларда ёмғир ёғиб ҳаво жудаям совиб кетди. Далада пахтанинг ўзи қолмаган. Ўқувчилар қўллари музлаб, ҳали очилмаган кўсакларни чувиб пахта теришга мажбур бўлмоқда”, деди ўқитувчи.\nИсми сир қолишини сўраган бошқа ўқитувчининг айтишича, болалар каникул пайтида ҳам дам олмайдиган бўлди:\n“Албатта, анча дарслар қолиб кетади. Лекин халқ таълими бўлими мудири қолган дарсларни каникуллар пайтида ўтишимизни директоримизга айтибди. Ўқувчиларни чиқариш ҳақидаги буйруқ ҳоким томонидан бўлган экан. Директорларга оғзаки буйруқ берибди”, деди ўқитувчи.\nЎзини Вобкент тумани ҳокимининг ёрдамчиси Шерзод деб таништирган мулозим мактаб ўқувчиларининг пахта теримига чиқарилаётганини на инкор қилди, на тасдиқлади:\n“Бундан менинг хабарим йўқ”, деб гапни қисқа қилди мулозим.\nЎзбекистон Бош вазири Шавкат Мирзиёевнинг мактаб ўқувчиларини пахта теримига жалб этмаслик борасидаги фармойиши бўлишига қарамасдан, Ўзбекистоннинг турли вилоятларида ўқувчиларни пахта теримига жалб қилиш ҳолатлари кузатилмоқда.\nЎтган ҳафтада Қашқадарё вилояти Нишон туманида бир неча мактабнинг 5-9 синф ўқувчилари пахта теримига ҳайдалгани ҳақида Озодлик манбалари хабар қилган эди.


Туркистон нонлари – мазали\nТуркистон вилояти ҳокими Ж. Туймебаев вилоят марказидаги қатор тадбиркорлик иншоотларини оралаб, уларда амалга оширилаётган ишлар билан танишди.\nМинтақа раҳбари танишувни даставвал “Яссы нан” МЧБдан бошлади. 2014 йили ишга туширилган корхонанинг умумий қиймати 200 млн. тенге. Бир кеча-кундузда 13,7 тонна маҳсулот чиқариладиган нон заводида 100 киши доимий иш билан таъминланган. Корхона раҳбари Н. Отаева нонга эҳтиёжнинг ошгани ва ишлаб чиқариш ҳажмини ҳам оширишга бел боғлаганини айтди.– Новвойхона аввал битта корхона ходимларини нон маҳсулотлари билан таъминлаш мақсадида барпо этилган эди. Вақт ўтиши билан шаҳар аҳолисидан маҳсулотимизга талаб ўсиб бораверди. Натижада маҳсулот ҳажмини бир кеча-кундузда 30 мингдан 50 мингтага чиқардик. Шу боис янги иш ўринлари очилиб, новвойхонамизнинг ишлаб чиқариш қуввати ҳамда ҳудуди кенгайди. Айни дамда бу ерда ноннинг 40 тури, колбаса маҳсулотларининг 15 тури ишлаб чиқарилмоқда, – дейди Насиба Собир қизи.\nБугунги кунда тадбиркор ўз маблағидан лойиҳага қўшимча 800 млн. тенгега Чехия Республикасидан нон ёпишга мўлжалланган замонавий ускуналар харид қилган. Айни кунда муассаса Туркистон шаҳрини нон маҳсулотлари билан тўлиқ таъминламоқда ҳамда нарх-наво барқарорлигини сақлаб турибди. Минтақа раҳбари қурилиш материаллари ишлаб чиқарувчи “Ясси қурылыс” МЧБга бориб, завод ишчилари билан учрашди ҳамда корхона ишлаб чиқараётган маҳсулотлар билан танишди. “Яссы қурылыс” 2012 йили ташкил этилган, ҳозир бу ерда 120 киши фаолият юритяпти. Завод йилига 138 000 тонна темир-бетон буюмлари ишлаб чиқариб, ички бозорни мамлакатимизда ишлаб чиқарилган маҳсулотлар билан таъминламоқда.\n“Жанубий Қозоғистон” мухбири, 2018-11-08, 10:06 389


15 январь, 23:37\nЯнги мавсумга тайёргарликни Туркиянинг Анталия шаҳрида олиб бораётган “Навбаҳор” бугун мазкур ўқув-машғулот йиғини доирасидаги дастлабки назорат-синов баҳсини ўтказди. Илк ўртоқлик ўйинида “Навбаҳор”га Венгриянинг “Спартакус Ньиредьхаза” (Ньиредьхаза) клуби рақиб бўлди.\nТаъкидлаш жоизки, мазкур назорат учрашувининг ҳар икки бўлимида “лочинлар” икки хил таркиб билан ҳаракат қилишди.\nМазкур беллашувнинг 1-бўлимида устунлик вакилларимиз тарафида бўлди. Аммо футболчилар имкониятлардан фойдалана олишмади.\nИккинчи бўлимда “Навбаҳор” майдонда бир киши кам бўлиб, ҳаракат қилганлиги боис, иккинчи 45 дақиқаликдаги ўйин тенг курашлар остида ўтди. Шундай бўлса-да, ҳеч қайси футболчига дарвозани ишғол этиш насиб этмади ва учрашувда нурсиз дуранг қайд этилди – 0:0.


ИнтерФУТБОЛ :: Мануэль Нойернинг қайта парвози ҳақида...\nМануэль Нойернинг қайта парвози ҳақида...\n«ПСЖ»га қарши ҳал қилувчи беллашувда у бор-йўғи 3та сейвни намойиш этди. Аммо уларнинг 2таси ўта мушкул вазиятда амалга оширилди: рақиб билан яккама-якка ҳолатда қолганида ва зарба ўта яқин масофадан йўлланганида. Шундан сўнг барча ОАВ ва ижтимоий тармоқлар уни яна енгилмас қояга қиёслашни бошлашди. Бироқ биз унинг яқин ўтмишда жуда суст ўйинига гувоҳ бўлгандик. Гап Мануэль Нойер ҳақида эканлигини аллақачон англаб етдингиз, деб ўйлаймиз. Хўш, дарвозабон фаолиятидаги кескин ўзгаришнинг боиси нима? Ҳикоямиз шу ҳақда.\nМавсумни жароҳат муолажаси билан ўтказди, кейингисида ёмон ўйнади. 2017|2018 йиллар мавсумида Мануэль оёғининг кафт қисмидан жароҳат олиб, 8 ой майдонга туша олмади. Бироқ Россия мундиали арафасида сафга қайтиб, асосий дарвозабон мақомида иштирок этди. Бу ҳолат ҳатто Мессини ҳам ёқа ушлашга мажбур этганди: «Тер Штегеннинг ЖЧ-2018ни захира ўриндиғида ўтказгани - ажабланарли ҳол. Нойер мавсумни оёғини даволаш билан ўтказди. Аммо Россияда асосий таркибдан жой олди».\nМундиал Бундестим учун ҳам, шахсан Нойер учун ҳам ўта омадсиз кечди - 3та ўйинда у ўз дарвозасидан 5та тўп ўтказиб юборди. Айниқса, Жанубий Кореяга қарши беллашувнинг охирги дақиқаларида асабийлашиб, дарвозани қаровсиз қолдирди ва рақиби чемпионнинг бўм-бўш дарвозани қай тариқа ишғол этишини кузатишдек «лаззат»дан баҳраманд бўлди. Ўшанда унга нисбатан қуйидагича муносабат юзага келганди: бутун мавсумни майдондан четда ўтказди, ЖЧни барбод қилди. У ҳамон топ-футболчими?\nКейин 2018|2019 йиллар мавсуми эшик қоқди - Нойер фаолиятидаги энг ёмон мавсум. Жароҳатлар Мануэлни четлаб ўтди, у жуда кўп учрашувларда майдонга тушди. Лекин ҳар қачонгидан кўра ёмон ўйнади. Энди Нойердаги жамоани олға етаклайдиган қудрат қаёққадир ғойиб бўлганди. У хатоликларга йўл қўяр, ўзига бўлган ишончи пасайиб кетганди. ЕЧЛ доирасидаги «Ливерпул»га қарши беллашувда йўл қўйган хатоси Маненинг голи билан якунланганди.\nЎша мавсум Нойернинг зарбаларни қайтариш фоизи 60,8га тушиб кетди. Бунгача у ҳеч қачон 70 фоиздан пастга тушмаганди. Ўртача кўрсаткичи эса 78 фоизга тенг эди. Ўша мавсум у Бундеслигадаги касбдошлари орасида рўйхат охиридаги 3-поғонадан жой олди. Бу омадсизлик етмагандек, моҳир дарвозабон 4та нохуш вазиятни бошдан кечирди: рақобатчилари, турмуш ўртоғи ва шартнома билан боғлиқ муаммолар.\n1. Нойер ва Тер Штегеннинг матбуотдаги «даҳанаки» жанги. Икки касбдош ўзини терма жамоа учун муносиброқ, деб ҳисоблаган, Германиядаги мухлислар эса худди Месси каби Тер Штеген тарафида бўлишган, Нойернинг даври ўтиб кетганлигини таъкидлашганди.\n2. «Бавария»нинг Александр Нюбелни харид қилиши. Бу навқирон йигит ҳам «Шальке» аъзоси, жамоага келган куниёқ асосий дарвозабон мақомига даъвогар эканлигини маълум қилганди. Нафратдан Нойернинг кўзлари қонга тўлганди.\n3. Нойернинг «Бавария» билан шартномаси 2021 йилда ниҳоясига етарди. Томонлар узоқ вақт уни узайтириш борасида келиша олмадилар. Унинг агенти Нойернинг кетиши мумкинлигига шаъма қилганди. Матбуотда «Ювентус»дан таклиф келгани маълум қилинди.\n4. Ишдаги кўнгилсизликлар камлик қилгандек, Нойер турмуш ўртоғи Нина Вайсс билан ажрашди. Жуфтлик 2015 йилдан учраша бошлаган, 2017 йилда никоҳдан ўтишганди. 2020 йилнинг январида эса никоҳ бекор қилинди. Аслида улар аввалроқ алоҳида истиқомат қила бошлаган эдилар: айнан 2018|2019 йиллар финали арафасида иш жойида ҳам, шахсий ҳаётида ҳам омад Нойердан юз ўгирганди.\nКейин ҳаммаси ўз-ўзидан изга тушди: аввалги Нойер қайтди, тер Штеген билан жанжал тинчиди, Нюбелни ҳамма унутди. Шу йилнинг май ойида Мануэль ўз шартномасини 2023 йилга қадар узайтирди. Жуфтлик ажрашганидан кейин 4 ой ўтгач, Нойернинг 19 ёшли гандболчи Аника Бисселга жиддий муносабатда эканлиги ҳақида хабарлар пайдо бўлди. Унга кўра, футболчи Аникани онаси билан таништирган, кейин ўз уйига кўчириб келган.\nЖорий мавсумни Мануэль аъло даражада ўтказди - хатоликларга деярли йўл қўймади, қийин вазиятларда жамоани тортди. Зарбаларни бартараф этиш фоизи кўтарилиб, 74,8га етди.\nЕЧЛнинг охирги финали эса ҳаётий драманинг кульминацион нуқтаси бўлди. Айнан шу учрашувда Но-йер ўта оғир даврни енга олганлигини тўла-тўкис намойиш этди.


"Даштдаги олов" китоби, Хабиб Абдуназар\nДашт. Ҳар ер-ҳар ерда пастқамгина лойсувоқ уйлар. Узоқларда фақат қўй-қўзилару уюр-уюр отлар кўзга ташланади. Гоҳ-гоҳида оқбош ва янтоқни эринибгина чайнаётган туяларнинг ўкириги эшитилади. – Тезроқ юр, – дейди онам у ёқ-бу ёққа олазарак бўлаётганимни кўриб. – Бу туришда кеч қоламиз. Қара, қуёш ҳам қизарди...\nУшбу китобда туғилиш, яшаш, ўлим каби ҳаётий қонуниятларнинг моҳияти, сабаб ва оқибатлари ҳақида ҳикоя қилинади. Ўндан ортиқ ҳикоя ва бир қиссада ёзувчи Ҳабиб Абдуназарнинг оламни, жамиятни, воқеликни ва инсон руҳиятини қай даражада бадиий тафаккур қила олиши намоён бўлган.


15:23 / 07.09.2016\nМана, бир неча кундирки, оғир мусибатдан ўзбек халқи ўзига кела олаётгани йўқ. Бундай жудоликни нафақат халқимиз, балки дунё ҳамжамияти ҳис этяпти. Яқин ўтмишда Ўзбекистон дея аталгувчи қадди букилган, шаъни таҳқирланган муқаддас заминни қайта оёққа тургазган, тургазганда ҳам сарбаланд мақомда, ўзлиги, эътиқоди, жасоратини тараннум этган миллат халоскори Рафиқи аълога йўл олди. Эътироф этилганидек, Ислом Каримов қайси лавозимда, қайси вазифада фаоляит олиб бормасин доимо ватан тақдири, юрт қайғуси билан яшади. Юртдошларимиз 25 йиллик ҳаёти давомида барча эришган ютуқлари, саодатли онларини бевосита у кишининг номи билан боғлайди. Бир оқил раҳбар бўлса шу инсончалик бўлар... Ўтган асрнинг 80 йилларига келиб, ҳар томонлама қолоқ мамлакатга айланган, бир ёқламали тизимга асосланган иқтисодий ночор аҳволга келиб қолган давлатни тарихан қисқа давр ичида тенглар ичра тенг юртга айлантириб, барқарор ўсиш суръатларига эриштириш учун қанча заҳматлар, қанчадан-қанча матонат, чидам, сабр, бардош керак бўларкин...Зеро, бундай даражаларга бирдан эришиб қолганимиз йўқ. Азизлар, бугун кўзларда ёш билан назар ташлайлик юртимиз қудратига: қайси соҳа, қайсиб бир тармоқ, йўналиш ривож топмай қолиб кетди? Ҳеч қайси! Аллоҳ таоло юрт эгасининг тинимсиз ҳаракатлари, шижоатлари эвазига унинг йўлини очиши билан диёрга Ўз раҳматлари, баракотларини ёғдирди. Неъматлар кетидан неъматлар кела бошлади.\nРасулуллоҳ соллаллоҳу алайҳи ва саллам: “Инсон вафот этгач амаллари тўхтайди. Фақат унга уч нарсадан савоб етиб туради: садақаи жория (савоби давомли яхши иш), фойдали илм, унинг ҳақига дуо қилувчи солиҳ фарзанд”, дея марҳамат қилган муборак ҳадисларини яхши биламиз. Юртбошимизнинг бевосита ташаббуслари билан халқимиз учун бунёд этилган минглаб иншоотларни таърифлаш шарт эмас.\nТошкент шаҳрининг бетакрор меъморий мўжизаси бўлиб барпо этилган “Минор” масжиди очилишидаги у кишинигнг сўзлари ҳамон қулоғимиз остида жаранглайди: “Аввало бундай ибодат уйлари халқимиз учун. Мард ва жасур, турли оғир замонларда матонат ва чидамлик кўрсатган халқимиз учун! Ўзбекистонимизнинг жаҳон даражасида эътироф этилаётган турли йўналишлардаги ютуқларни қўлга киритаётгани, иқтисодиётимизнинг ўсиб бориши, халқимизнинг тобора ҳаёт даражаси, ҳаёт сифатининг ўсиб бориши, энг муҳими кишилар бугунги тинч осуда ҳаётидан рози бўлиб яшаётганлигининг сабаби-Аллоҳнинг марҳаматидир. Тангримиз бизни Ўзи асрамоқда, Ўзи йўлимизни очиб бермоқда!”\nМустақиллигимизнинг дастлабки йиллариданоқ, буюк алломаларимиз, муҳаддису, фақиҳ уламоларимиз илмий меросларини тадқиқ этиш, ёш авлодни аждодларимизнинг бой маънавий билимлари асосида тарбиялашга юртбошимиз раҳнамолигида алоҳида эътибор қаратилди. “Маънавияти юксак халқни енгиб бўлмайди", дея айтган сўзлари долзарблиги бугун янада равшан бўлмоқда. Қолаверса, У кишининг адабиёт, маънавият, иқтисод, сиёсат,жамият, тилшунослик ва бошқа фанларга методолия бўлиб хизмат қилувчи асарлари манфаатли илмни ифодалаб беради.\nОртларида қолган фарзандлар... Бутун ўзбек халқи фарзандлари... “Ўзбекистонда униб ўсаётган ҳар бир фарзанд менинг фарзандим”, дея ёшларга алоҳида ғамҳўрлик кўрсатар эдилар. Бугун ана шу фарзандлар кўзларда ёш, қалбларда айрилиқ фироғи билан у кишининиг ортларидан дуолар қилмоқда, хатми Қуръонлар ўқиб бағишламоқда. Аллоҳ таоло ана шу ояти карималар, қилинган барча эзгу амаллар баракотларидан фаровон ҳаётимиз, нурли истиқлолимиз асосчиси Президентимиз қабрларини нурларга тўлдирсин!\nАлбатта, Аллоҳ тақдирига итоат этамиз, фоний дунё ҳақиқатига таслим бўламиз. Буюклар вафот топса ҳам, ҳамон биз билан ҳамнафас яшаётгандек туюлаверади. Уларнинг йўқлигига ишонгиси келмайди кишининг. Сабаби улар ҳаётларида бажарган улкан ишлари билан, қалбларга ўрнашган муҳаббатлари билан бир зумда йўқ бўла олмайдилар. Балки, замонлар оша авлодларни ўзларининг амалий,маънавий жасоратлари билан фахрлантириб келадилар! Аллоҳ таоло Қуръони Мажидда марҳамат қилганидек:\nهَلْ جَزَاءُ الْإِحْسَانِ إِلَّا الْإِحْسَان\nЭҳсон (эзгулик)нинг мукофоти фақат эзгуликдир. (Ар Раҳмон,60)\nЮртбошимизнинг фаровон ҳаётимиз учун амалга оширган барча хайрли ишлари мукофотини охиратда Яратганимиз ўзига маълум бўлган ададдаги ажрлар ила мукофотласин! Бу оғир дамларда халқимизга Аллоҳ чиройлик сабр берсин.\nЎзбекистон Ислом Каримов Мустақиллик


Омонатдорлик инсон зийнатидир — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nОмонатдорлик инсон зийнатидир\nОмонат хоҳ мол, хоҳ бошқа нарса бўлсин, инсонларнинг омонат учун берилган нарсаларини ва уларнинг ҳақларига риоя қилишни ўз ичига олади. Дарҳақиқат, мусулмон киши учун ўрнак бўлишга энг лойиқ ва ҳақли зот Муҳаммад (с.а.в.)дир.\nУ зот омонат бобида ҳам барча умматларига ўрнак эдилар ва “хиёнат” мунофиқликнинг энг катта белгиларидандир деб такидлаганлар;\n«Мунофиқнинг белгиси учтадир – ёлғон сўзлаш, ваъдасининг устидан чиқмаслик ва омонатга хиёнат қилиш.» (Бухорий ва Муслим ривояти)\nОмонатга хиёнат этишлик мунофиқлик аломатларидандир. Яъни, агар унга биров омонат қўйса, омонатдорлик қилмайди. Балки, унга омонат қўйилган ҳақларга хиёнат қилади.\n«Агар бир-бирларингизга омонат қўйсангиз омонат қўйилган киши омонатни адо қилсин ва Парвардигори Аллоҳдан қўрқсин!»\nАгар бир киши сизга қарз берса ва у сизга ишонса, гувоҳ чақирмаса, қарзни ёзмаса бу омонатни мазкур оятдаги омонат деб билинг: «Агар бир-бирларингизга омонат қўйсангиз» яъни агар унга молини қарз ёки шунга ўхшаш бирон нарсани омонат ыўядиган бўлса, омонатдор бу омонатни ўз эгасига саломат етказсин. У қуйидаги оятда ҳам зикр қилинган:\n“Албатта, Аллоҳ сизларни омонатларини ўз эгаларига топширишга ва одамлар орасида ҳукм қилганингизда адолат билан ҳукм қилишга буюради. Албатта, Аллоҳ сизларга энг яхши панд-насиҳатлар қилур. Албатта, Аллоҳ эшитгувчи, кўргувчи бўлган зотдир.”\nБу оятнинг нозил бўлиш сабаби ҳаыида шундай ривоят қилинади: Пайғамбар (с.а.в.) Каъба калитини Усмон ибн Талҳа (р.а.)дан олганларида нозил этилган. Каъбанинг ҳижобати (каъба пўшини янгилаб туриш) Бани Абдуддор қўлида эди. Усмон ибн Талҳа мана шу қабиладан эди. Макка фатҳ этилганида пайғамбаримиз (с.а.в.)Усмондан калитни талаб қилдилар. Усмон «омонатгами» деганида Расулуллоҳ (с.а.в.) «ҳа» деб жавоб бердилар. Калит Расулуллоҳ қўлларига ўтгач Аббос: «Уни менга беринг. Токи сиқоят ҳам садонат (ҳожиларга сув-овқат бериш) ҳам менда бўлсин», – деб уни пайғамбаримиздан ўзига беришларини сўради. Шунда Аллоҳ юқоридаги ояти каримани нозил қилди. Чунки, Расулуллоҳ (с.а.в.) калитни Бани Абдуддордан омонатга олган эдилар. Аллоҳ таоло бу омонатни эгасига қайтариб беришни буюрди. Чунки, Бани Абдуддор Каъба садонати ва ҳижобатига бошқалардан кўра ҳақлироқ эди.\nРасулуллоҳ (с.а.в.) уларга омонатни қайтардилар, оят гарчи мана шу ҳодисага хос тушган бўлсада у барча омонатга доир масалаларга умумийдир. Чунки, хусусий сабаб эмас, лафзнинг умумий эканлиги эътиборга олинади. Ҳар ҳолда инсонлар ўртасидаги нарсаларда омонатлар кўп. Бунга сир-асрорлар, молу давлат ҳам киради.\nЮқорида таъкидлаганимиздек Пайғамбаримиз (с.а.в) омонат бобида барча умматларига ўрнак эдилар. Омонатни яхши сақлаб ўз эгасига саломат топшириш хусусида Жаноб Пайғамбаримиз (с.а.в) ёшликларидан бошлаб барчага намуна бўлганлар. Ул зоти шариф ростгўйликлари, бировларнинг ҳаққига хиёнат қилмасликлари, ваъдаларига вафодорликлари туфайли “ал-Амин” яъни, “омонатдор, ишончли одам” деган сифатни олганлар. Ул зоти бобаракот ёшлик даврларидан бошлаб ишончли, вафо, омонат ва масъулиятни чуқур ҳис этадиган бўлиб камолатга етишдилар. Омонатга хиёнат қилмасдан, уни чиройли адо этишликнинг уддасидан чиқишлик – бу жуда улуғ фазилатдир. Омонатдор бўлишлик, кишиларнинг ишончларини оқлашлик нақадар қийин иш бўлганлигидан, унга бериладиган ажру савобларга молик бўлишлик ҳам шунча қийин, албатта. Чунки омонатдорлик инсон ҳаётининг барча соҳаларида мавжуд. Аввало, ҳар бир инсон билан Ҳақ таоло ва пайғамбари ўртасидаги омонат, иккинчидан ўзи билан аҳлу аёли, қавму қариндошлари барча бандаларнинг бир-биридаги омонатга хиёнат қилмасликдир.\n“Эй, имон келтирганлар! Аллоҳга ва Расулга (буйруқларига) хиёнат қилмангиз ва (бир-бирингиздаги қўйган) омонатларингизга (ҳам) билиб туриб хиёнат қилмангиз!”.\nПайғамбаримиз Муҳаммад (с.а.в) марҳамат қиладиларки;\nБу билан Пайғамбаримиз (с.а.в) айтмоқчиларки, имон ҳам мўмин кишига берилган бир омонат нарса. Уни шайтонга бой бермаган ҳолда, авайлаб сақлаш керак. Топширилган омонатларни турли офатлардан сақлай олмайдиган киши ўз имонини ҳам, албатта, сақлай олмайди. Аҳду паймонига вафо қилмайдиган, ёлғончи, алдамчи кишиларда дин ҳам қарор топмайди, демоқчилар. Омонатларни яхши сақлай олмасликдан барча жиноят ва кўнгилсизликлар келиб чиқади. Инсонлар бир-бирларидаги ҳақ-ҳуқуқларни яхши билмасликлари ёки билсалар ҳам унга тўла риоя қилмасликларидан муросасизлик, уруш-жанжал ва мушкул муаммолар вужудга келади.\nМасалан, бировнинг шаънига айтилган нотўғри сўз. Унинг ҳақлигини билиб туриб, бирор дунёвий ғараз билан, унинг зиддига нотўғри гувоҳлик бериш, унинг шаънига ботил бўҳтонлар тўқишлик – бу айни хиёнат ҳисобланади.\nДавлат томонидан ўзига ишониб топшириб қўйилган корхона ёки ташкилотлардаги хизматларни олсак. Шахсий манфаат ва меҳнатсиз даромад орттириш мақсадида баъзи раҳбар ҳамда ишчи ва хизматчилар ўз мансабларидан ёки қўлларидаги халқ бойлигидан нотўғри фойдаланиб, кўр-кўрона суиистеъмолга ўтадилар. Буларнинг ҳаммаси ҳам масъулиятига ва зиммасидаги омонатга хиёнат қилиш демакдир. Шунинг учун ҳам ҳақчил ҳукуматимиз, айниқса кейинги пайтларда меҳнатсиз даромад, қилиш порахўрлик, масъулиятсизлик каби ижтимоий иллатларга қарши чора ва тадбирларни кучайтириб бораётгани мақсадга мувофиқдир. Ислом дини таълимотида турли ботил йўллар билан бойлик орттириш қатъий ман қилинганидек, фақат ўзининг манфаатини кўзлаб, ўзгаларни унутиш, балки уларнинг ҳисобига яшаш ҳам қаттиқ қораланади. Инсон ҳалол меҳнат, пешона тери билан касбу камолот орқасидан, ҳар ким ўз имкониятига яраша ишлаб топган ҳалол ризқу рўзисига қаноат қилиб, яшаб борса, айни муддао бўлади. Аллоҳ таоло марҳамат қилиб айтадики:\n“Улар (мўминлар) (одамларнинг берган) омонатларига ва (ўзаро боғлаган)аҳд-паймонларига риоя этувчидирлар”.\nОқ олтин тумани «Хожи Шайхуддин хўжа» жомеъ масжиди имом хатиби\n Минг бир ҳадис. Тошкент, “Ўзбек маскани” 1991йил 9-бет.\nҚуръони Карим маъноларининг таржима ва тафсири. Таржима ва тафсир муаллифи Мансуров А. –Т.: “Тошкент Ислом Университети”, 2004. “Бақара” сураси 283-оят.\n Қуръони Карим. “Нисо” сураси 58-оят.\n Қуръони Карим «Анфол” сураси 27-оят.\nҚуръони Карим “Муъминун” сураси 8-оят.\nМуносабат: нотўғри ахборот тарқатиш – оғир гуноҳ


Лоладан болалар учун ажойиб клип —“Эркатой”(Видео)\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Лоладан болалар учун ажойиб клип —“Эркатой”(Видео)\t11:34, 02 июнь 2016\tХонанда Лола 1 июнь—Халқаро болаларни ҳимоя қилиш кунига жажжи мухлислари учун муносиб туҳфа ҳозирлади. Кастинг орқали саралаб олинган кўплаб истеъдодли болакайлар суратга тушган “Эркатой” клипининг тақдимот маросими кеча, 1 июнь куни пойтахтдаги йирик савдо марказларидан бирида бўлиб ўтди. Клипда хонанданинг фарзандлари Шаҳина ва Шоҳдиёрни ҳам кўриш мумкин. Клипни томоша қилар экансиз, беихтиёр болалик даврига қайтгандек ва бир зум бўлса ҳам ўйинчоқлар дунёсига тушиб қолгандек бўласиз.\nЛола бўлажак турмуш ўртоғи Россияда яшашини маълум қилди\tИкки хонанданинг ҳаёт, қўшиқ, оила ва болалар ҳақидаги 10 фарқли қараши\tРайҳон Лола билан муносабатлари ҳақида гапирди\t“Синаб кўр ва ғолиб бўл!” Лола ўзини бошқа соҳада синаб кўрмоқчи\tГулсанам Мамазоитова санъаткор бўлмаганида қайси касб эгаси бўлишини маълум қилди\tХонанда Ирода Иралиева она бўлди\tОтправить


Авиачипталар нархи қандай қилиб арзонлаштирилади? – Газета.uz\nЛоукастерлар, қўл юкисиз ва қайтарилмайдиган тарифлар ҳисобига авиачипталар қарийб 20 фоизга арзонлаштирилади, дея маълум қилди транспорт вазирининг биринчи ўринбосари Илҳом Маҳкамов.\n20 феврал 2020, 14:12 Иқтисодиёт\nЎзбекистонда авиачипталар нархини лоукастерлар ва тарифларни оптималлаштириш ҳисобига арзонлаштириш режалаштирилмоқда. Бу ҳақда 19 февраль куни Тошкентда бўлиб ўтган Халқаро авиация форумида транспорт вазирининг биринчи ўринбосари Илҳом Маҳкамов маълум қилди.\nУнинг сўзларига кўра, тижорат фаолиятининг гибрид модели, жумладан лоукастерлар, шунингдек, тақдим этилаётган хизматлар турларини кенгайтириш ривожлантириш ҳисобига авиакомпанияларни ривожлантириш учун қулай муҳитни яратиш режалаштирилмоқда.\nБунинг учун Ҳаво кодексига қўл юкисиз ва қайтариб берилмайдиган чипталарни тақдим этишни кўзда тутган қўшимчалар киритилади.\n«Дастлабки ҳисоб-китобларга кўра, бу авиачипталарни 20 фоизга арзонлаштиради», — деди Илҳом Маҳкамов.\nАввалроқ, транспорт вазири Элёр Ғаниев Ўзбекистон авиация саноатини ривожлантириш борасидаги саъй-ҳаракатлар натижаси хизматлар сифатини ошириш ва чипталар нархини пасайтириш бўлиши кераклигини таъкидлаб ўтган эди.\n«Газета.uz» аввал хабар берганидек, президент фармони лойиҳасида апрель ойига қадар Ҳаво кодексига қайтариб берилмайдиган ва багажсиз тарифлардан фойдаланган ҳолда ҳаво транспорти харажатларини оптималлаштиришни назарда тутувчи ўзгартиришлар лойиҳасини ишлаб чиқиш режалаштирилган. Лойиҳа 2019 йил 24 декабргача муҳокамага қўйилди, аммо ҳужжат ҳозирча қабул қилинмаган.


Ўзбек врачлари (ҳам) қон саратонини ўзак ҳужайралари билан даволади\n09 март 2021, Тошкент вақти: 03:41\nРеспублика гематология ва қон қуйиш илмий-тадқиқот институти қошидаги Онкогематологик касалликларни даволаш марказида уч бемор ўзак ҳужайраларини қўллаш ёрдамида соғайиб кетгани тўғрисидаги хабарларни тилга олинган Марказ раҳбари Озодликка тасдиқлади.\nЎзбекистонлик бошқа бир соҳа олимлари эса, оптоэлектроникага оид атамалар изоҳли луғатини ўқувчиларга тақдим этди.\nЎткир миелейкоз касаллигига чалинган киши қонида оқ қон хужайралари тез кўпайишни бошлайди ва шундай ташҳис қўйилган беморлар, мутахассисларга кўра, шу пайтгача қўлланиб келган муолажани олар экан, 5 йилгачагина яшайди.\nUzbekistan Today нашри ўзбек шифокорларининг ютуғи тўғрисида хабар қилар экан, бундай ёзди:\n"Дастлабки кимёвий муолажалардан кейин беморларнинг ўзак ҳужайралари олинади. Бу эса кучли кимёвий муолажадан сўнг уларнинг қон ҳосил қилиш тизими қайта ишга тушиб кетиши кафолатидир. Шундан сўнг беморга катта миқдорда кимёвий препаратлар бериладики, улар саратонга чалинган ҳужайраларни ўлдиради. Касалланган ҳужайралар билан бирга организм ҳаётини таъминлаб турган ўзак ҳужайралари ҳам ўлади. Лекин бундан буён беморлар қўрқмасаям бўлади: саратонга чалинган ҳужайралар йўқ қилингач, беморга олдиндан тайёрлаб қўйилган ўзак ҳужайралари қуйилади ва улар организмнинг қайта тикланишига ёрдам беради", деб тушунтирди ўз хабарида Uzbekistan Today нашри.\nОнкогематологик касалликларни даволаш маркази мудири Абдураҳим Қаюмовнинг Озодлик саволларига берган жавобларига қараганда, мазкур воқеанинг янгилиги унинг "нафақат Ўзбекистон, балки умуман Марказий Осиё минтақасида биринчи бор қўлланилганида"дир.\nАйтилишича, Онкогематологик касалликларни даволаш марказида ўзак ҳужайралари ёрдамида наманганлик, сурхондарёлик ва хоразмлик қон саратонига чалинган уч бемор даволанган.\nДоктор Қаюмовнинг сўзларига қараганда, қон саратонини ўзак ҳужайралари билан даволашнинг ҳозирча бир қатор нозик жаҳатлари ҳам бор.\n- Муолажа учун беморларни танлашда¸ биринчи навбатда¸ уларнинг жигари ва ўпкасининг соғми-йўқлигига, қандли диабетга чалинганми-йўқлигига қарадик, деган доктор Қаюмов.\nУнинг айтишича, ҳар уччала беморнинг муолажаси оғир оқибатларсиз амалга ошган.\nДоктор Қаюмовнинг Озодликка айтишича, қоннинг ўткир миелейкоз касаллигини ўзак ҳужайралари билан даволаш тажрибадан ўтган ва жаҳоннинг қатор давлатлари шифокорлари қўллаб келаётган усулдир.\n- Бу бутун дунёда тан олинган усул. Фақат Ўзбекистонда бу усул биринчи марта қўлланилди, деди Онкогематологик касалликларни даволаш маркази мудири Абдураҳим Қаюмов.\nГап ўзбек олимлари ишлари ҳақида борар экан, ўтган ойда нашрдан чиққан бир луғат ҳақида ҳам хабар бериб қўймоқчимиз.\nТехника фанлари доктори, профессор Муҳсин Муҳиддиновнинг таҳрири остида тайёрланиб, чоп этилган “Оптоэектроникага оид атамаларнинг инглизча-русча-ўзбекча изоҳли луғати”да оптоэлектроникага (Электроника фанининг оптик диапазондаги электромагнит нурланишнинг электр токига айланиши ва акс ҳаракатини ўрганувчи бўлими) ҳамда информацияни қайта ишлашнинг оптикавий усулларига оид 2000 дан ортиқ атама йиғилган, бу аталамаларнинг изоҳи берилган.\nЛоийҳа раҳбари профессор Муҳиддинов луғат тўғрисида Озодликка бундай деди:\n- Ҳозирги пайтда илм-фаннинг толали оптика, оптоэлектроника йўналишлари борки, уларнинг перспективаси жуда катта. Шунинг учун бу йўналишда ўзбек тилида атамалар луғати, боз устига изоҳли луғати яратиш жуда долзарб масала эди. Чунки келажакда энг замонавий, энг тез ишлайдиган компьютерлар бўлади. Шунинг учун, менинг фикримча, бундай луғат ёшларга керак. У ёшларни фикрлашга, профессионал фикрлашга ўргатиш учун, фаннинг шу йўналишларида изланиш олиб боришлари учун керак, деди профессор Муҳиддинов Озодлик саволига жавоб бераётиб.\n“Оптоэлектроникага оид атамаларнинг инглизча-русча-ўзбекча изоҳли луғати” илмий хидимларга, оптоэлектроника, толали оптика ва бу фанларга қўшни соҳалар мутахассисларига, олий ўқув юртларининг ўқитувчилари, магистрантлари ва талабаларига мўлжалланган.\nЛуғат 500 нусхада чоп этилган.


«Дастлабки тергов органи томонидан айблов асоссиз қўйилган» — Гулжаҳон Йўлдошева – Газета.uz\nLotinchada 21 декабр 2020, 13:55 Жамият\nТошкент вилояти бош инфекционисти Гулжаҳон Йўлдошевага нисбатан жиноят иши юзасидан суд жараёнларида унинг кўрсатуви тингланди. Адвокат Хушнуд Аҳроровнинг «Газета.uz»га маълум қилишича, Йўлдошева марҳум Фаррух Рустамовнинг ўлимига алоқаси йўқлиги ҳамда дастлабки тергов органи томонидан айблов асоссиз қўйилганини таъкидлаган.\n«Судланувчилар Шейхназар Рўзметов ва Жаҳонгир Зиядуллаев кўрсатувларидан сўнг Гулжаҳон Йўлдошева ўз кўрсатувларини бошлади. У дастлаб Рустамов билан боғлиқ бўлган эпизод (19 эпизод) бўйича кўрсатув берди. Рустамовнинг у раҳбарлик қилаётган шифохонадан руҳий асаб касалликлари шифохонасига жўнатилган вақтда у ишдан дам олиш имкони мавжудлиги ҳамда фарзанди бетоблиги сабаб уйда бўлганини айтди. У ишга эрталаб қайтиб келгач, Рустамов жўнатилгани ва руҳий касалликлар шифохонасида вафот этгани ҳақида хабар топганини баён этди», — деди адвокат Хушнуд Аҳроров.\nАдвокат Хушнуд Аҳроров. Фото: Абдулло Ёдгоров / «Газета.uz».\nАввалги суд мажлисларида Шейхназар Рўзметов марҳумнинг касаллик тарихидан кўчирма ёзиб бергани ва уни руҳий касалликлар шифохонасига ўтказилишида Йўлдошевадан буйруқ олмаганини таъкидлаган. Қолаверса, Рўзметов кўчириш бўйича рухсат берилганини Жаҳонгир Зиёдуллаев ва Aкмал Aъзамов, диспансердан бош шифокор ўринбосари Фахриддин Ёрбозоров орқали билган.\nГулжаҳон Йўлдошеванинг адвокати у ушбу айблов сабаб бир ойдан ошиқ вақт давомида қамоқда ушлаб турилганини қўшимча қилган. Судланувчи эса беморларни кечаси кўчириб ўтказишга ҳеч қачон рухсат бермагани, фақат кундузи бошқа шифохонага олиб кетишга буйруқ берилишини қайд этган. Қолаверса, Рустамов сунъий нафас олдириш аппаратига улангани боис уни бошқа шифохонага ўтказишнинг ўзи мантиқсиз эканини ва бунга сабаб қилиб, шифохонада махсус аппарат билан жиҳозланган тез ёрдам машиналари мавжуд эмаслигини таъкидлаган.\nЖИБ Чирчиқ шаҳар суди раиси Суннатилло Авлақулов. Фото: Абдулло Ёдгоров / «Газета.uz».\nБундан ташқари, Тошкент вилояти бош инфекционисти унга қўйилган иқтисодий айбловлар бўйича ҳам кўрсатув берган.\n«Иқтисодий жиноятлар бўйича тегишли ҳужжатлар илова қилинган ҳолда дастлабки тергов органи томонидан айблов асоссиз қўйилгани, бу пул қийматликлари ўзлаштирилмагани ёки талон-торож қилинмагани, балки тегишлигича, қонун доирасида 12 соатдан ошиқ ишлаган бўлсада, ойлик иш ҳақида, устама ва навбатчилик учун тўлаб берганини тасдиқловчи ҳужжатларни илова қилди», — дея қайд этди адвокат.\nKun.uz эълон қилган видеода Гулжаҳон Йўлдошева давлат даъвогари томонидан нотўғри ҳисоблашларга йўл қўйилганини таъкидлаган. «Умумий эътирозларим бор. Иқтисодий эпизодларни яхлитлаштирганда жами 367 млн 664 минг 720 сўм чиқмоқда. Давлат даъвогарига судда сўз берилганида 339 млн 226 минг сўм, дея айтган эди. Бу бир-бирига тўғри келмаяпти», — деган судланувчи. У, шунингдек, иқтисодий эпизодлар бўйича битта ҳолатни бир неча маротаба қайта ёзиш ҳолати мавжудлиги ва бу маблағларни ошириб, кўпайтирилишга сабаб бўлганини айтди.\nДавлат айбловчилари Ниғмонов ва Қурбонбоев. Фото: Абдулло Ёдгоров / «Газета.uz».\n«Газета.uz» мухбирининг маълум қилишича, 17 декабрь куни навбатдаги суд мажлисида Гулжаҳон Йўлдошевага унинг кўрсатувлари юзасидан давлат айбловчилари ҳамда адвокатлар аниқлаштирувчи саволлар беришган. Йўлдошева карантин даврида шифохонага тегишли компьютер, принтер ва планшетни уйига олиб кетиб ишлатгани, кейинчалик эса яна шифохонага қайтаргани, планшетни эса одатда ўзи билан зарурият юзасидан олиб юришини айтди.\nҚолаверса, судланувчи ошхона фаолияти аутсорсингга берилгани ва давлат айбловчилари айтаётгандек 31 млн сўмдан ортиқ камомад эмас, балки 41 млн сўм иқтисод қилинганини қайд этиб, бунинг исботи акс этган ҳужжатларни судга тақдим этди. Шунингдек, пуллик хизматлардан тушган даромад ва шифохона маблағлари ҳисобидан ходимларни ижтимоий рағбатлантиришга 50 фоиздан кўп пул ажратилмагани, балки, 2019−2020 йил ҳисобига жами 65 фоиз миқдорда маблағ йўналтирилганини таъкидлади.\n#чирчиқ шаҳар суди


Ота-онангга оқ бўлма - Hidoyat.uz\nАсосий саҳифа Мақолалар Ота-онангга оқ бўлма\nЧоп этилди Sentabr 5, 2019 Ота-онангга оқ бўлмаda fikr bildirishni o'chirish\nЧунки ота-онанг сенинг дунёга келишинг сабабчилари ва инсонлар ичида сенга энг яқинлари ҳисобланади. Иккаласига қанчалик кўп яхшилик қилмагин, ҳаргиз уларнинг ҳақини тўла адо этолмайсан. Ота-онани улуғлаш, ҳурмат қилиш ва агар аҳлинг, молингни тарк қилишинг буюрилса ҳам, у иккаласига итоатда бўлиш қанчалик муҳим эканини билишимиз учун Аллоҳ таолонинг қуйидаги оятларини ўқиб тафаккур қилишимиз кифоя:\n«Биз инсонни ота-онасига яхшилик қилишга буюрдик. Онаси уни (қорнида) қийналиб кўтариб юрган ва уни қийналиб туққандир. Унга ҳомиладорлик ва уни (сутдан) ажратиш (муддати) ўттиз ойдир. Бас, қачонки у вояга етиб, қирқ ёшга тўлганида: “Эй Раббим! Менга ва ота-онамга инъом этган неъматингга шукр қилишга ва Ўзинг рози бўладиган солиҳ амални қилишга мени муваффақ этгин ва мен учун зурриётимни ислоҳ эт! Албатта, мен Сенга (гуноҳларимдан) тавба қилдим ва албатта, мен мусулмонлардандирман”, дейди» (Аҳқоф, 15);\n“Раббингиз, Унинг Ўзигагина ибодат қилишингизни ҳамда ота-онага яхшилик қилишни амр этди. (Эй инсон!) Агар уларнинг бири ёки ҳар иккиси ҳузурингда кексалик ёшига етсалар, уларга “уф!..” дема ва уларни жеркима! Уларга (доимо) ёқимли сўз айт! Уларга меҳрибонлик билан, хорлик қанотини паст тут ва (дуода) айт: “Эй Раббим! Мени (улар) гўдаклик чоғимда тарбиялаганларидек, Сен ҳам уларга раҳм қилгин!” (Исро, 23–24).\nОяти каримада ота-она вафот этиб кетганларидан сўнг ҳам улар ҳақига:\n“Эй Раббим! Мени (улар) гўдаклик чоғимда тарбиялаганларидек, Сен ҳам уларга раҳм қилгин!”, деб хайрли дуолар қилиб тур, дейилмоқда.\nШундай экан, сен ота-онанг ҳаётлик пайтларида қўполлик кўрсатиб, уларни норози қилмагин. Агар уларни ранжитсанг, гуноҳи кабира қилган бўласан. Зеро, Пайғамбаримиз Муҳаммад (соллаллоҳу алайҳи ва саллам) ота-онага оқ бўлишни гуноҳи кабиралардан деб таъкидлаганлар.\nАбу Бакр (розияллоҳу анҳу) айтади: «Пайғамбар (соллаллоҳу алайҳи ва саллам): “Сизларга энг катта гуноҳлар ҳақида хабар берайинми?” деб уч марта айтдилар. Биз: “Ҳа, (хабар беринг) эй Аллоҳнинг Расули”, дедик. У зот: “Аллоҳ таолога ширк келтириш, ота-онага оқ бўлиш”, дедилар. У зот суянган ҳолатда эдилар, шунда ўтириб олиб: “Огоҳ бўлингки, ёлғон сўз, ёлғон гувоҳлик бериш”, дедилар. У зот бу сўзни шунчалар кўп такрорладиларки, биз: “Қанийди, Расулуллоҳ тўхтасалар”, деб қолдик».\nИмом Табароний “Ал-Кабир” китобида Савбон (розияллоҳу анҳу)дан ривоят келтиради: Расулуллоҳ (соллаллоҳу алайҳи ва саллам): “Уч нарса бор, улар билан бирга бирор амал фойда бермайди: Аллоҳга ширк келтириш, ота-онага оқ бўлиш ва (юрт ҳимоясида) урушдан қочиш”, дедилар.\nИмом Бухорий (раҳматуллоҳи алайҳ) ривоят қилган ҳадисда эса Расулуллоҳ (соллаллоҳу алайҳи ва саллам) айтадилар: “Аллоҳ таоло сизларга ота-онага оқ бўлишни, қизларни тириклайин кўмишни ҳаром қилди ва сизларни мишмишлардан, кўп савол беришдан ва молни зое қилишдан қайтарди”.\nШундай экан, ота-онага улар ҳаётлигида ҳам, вафот этиб кетганларидан сўнг ҳам яхшилик қилувчи бўлиш лозим.\nЯна ота-онанинг бошқалар нафратига учраши ва обрўсизланишига ҳам сабаб бўлиб қолмаслик керак. Бу ҳақда Имом Бухорий ва Имом Муслим қилган ривоятда бундай дейилади: «Расулуллоҳ (соллаллоҳу алайҳи ва саллам): “Киши ўз ота-онасини сўкиши катта гуноҳлардандир”, деб айтдилар. Шунда саҳобалар: “Эй Аллоҳнинг Расули! Ҳеч бир одам ўз ота-онасини ҳам сўкадими?” деб сўрадилар. У зот: “Ҳа! Киши бир кишининг ота-онасини сўкади, натижада у ҳам унинг ота-онасини сўкади”, деб жавоб бердилар».\nФарзанд ота-онасига яхшилик қилиб, уларнинг ҳурматини жойига қўяр экан, қилган яхшилигининг самарасини бу дунёда ҳам кўради. Бу борада Имом Бағавий ва бошқалар ушбу ояти карима тафсирида бир қиссани келтиришади.\n«Эсланг, Мусо ўз қавмига: “Аллоҳ сизларни (бирор) сигир сўйишга буюрди”, деганида, улар: “Бизни истеҳзога тутяпсанми?” дедилар. (Мусо) деди: “Жоҳиллардан бўлиб қолишимдан мени Аллоҳ асрасин!” Улар дедилар: “Раббингдан биз учун дуо қилиб сўра, бизга у (сигир) нималигини баён қилсин!” (Мусо) деди: “(У) айтмоқдаки, у қари ҳам, ёш ҳам бўлмаган ўрта ёш сигирдир. Бас, сизга буюрилган нарса (иш)ни қилингиз!” Улар дедилар: “Раббингдан биз учун дуо қилиб сўра, бизга унинг рангини баён қилсин!” (Мусо) деди: “У айтмоқдаки, у ярқироқ, сарғиш рангли сигир бўлиб, кўрганларни қувонтирур”. Улар дедилар: “Раббингдан биз учун дуо қилиб сўра, унинг қанақалигини баён қилсин, зеро, бизга сигирлар бир-бирига ўхшаш туюлди. Худо хоҳласа, биз, албатта, тўғри йўлни топувчилармиз”. (Мусо) айтди: “У айтмоқдаки, у шундай сигирки, ер ҳайдашга ҳам, экинларни суғоришга ҳам ўргатилмаган, нуқсонсиз, унда (сарғиш рангдан бошқа) ранг йўқ”. Улар: “Энди ҳақиқатни келтирдинг”, деб уни (ўша сифатларга эга сигирни зўрға топиб) сўйдилар, ваҳоланки, (бу ишни) қила олмасликларига сал қолган эди» (Бақара, 67-, 71).\nЯъни, Мусо (алайҳиссалом) даврларида Бани Исроилда бир бой киши бўлиб, унинг камбағал амакиваччасидан бошқа меросхўри йўқ эди. У тезроқ меросга эга бўлиш мақсадида бой қариндошини ўлдириб, мурдани бошқа бир қишлоқ чеккасига олиб бориб ташлайди. Сўнгра бир неча инсонлар билан Мусо (алайҳиссалом)нинг олдига унинг хун ҳақини талаб қилиб келади ва Мусо (алайҳиссалом)дан Аллоҳ таолога дуо қилиб, ўша ўликнинг ишини баён қилиб беришни сўрайди. Шунда Мусо (алайҳиссалом) уларга Аллоҳ таолонинг юқоридаги оятда келтирилган сўзини айтиб, бир сигир сўйишларини буюради:\n«Эсланг, Мусо ўз қавмига: “Аллоҳ сизларни (бир) сигир сўйишга буюрди”, деганида, улар: “Бизни истеҳзога тутяпсанми?” дедилар…» (Бақара, 67). Яъни, улар “Биз сендан ушбу ўликнинг ишини баён қилиб беришингни сўрасак, сен сигир сўйишни буюриб, бизларни истеҳзо қиляпсанми?” дедилар. Шунда Мусо (алайҳиссалом) уларга:\n“Жоҳиллардан бўлиб қолишимдан (мўминларни истеҳзо қилишдан) мени Аллоҳ асрасин, деди” (Бақара, 67).\nШунда инсонлар сигир сўйиш Аллоҳ таолонинг амри эканини билишгач, Мусо (алайҳиссалом)дан қандай сигир сўйиш кераклигини сўрашди. Бунинг тагида Аллоҳ таолонинг буюк ҳикмати мужассам эди.\nРивоятда келтирилишича, Бани Исроилда бир солиҳ киши бўлиб, унинг ёш ўғли бор эди. Шу киши бузоқчасини чакалакзор ўрмонга олиб келиб: “Аллоҳ, ўғлим то катта бўлгунича мана бу бузоқни сенга топширдим”, деди.\nУ вафот этиб, бузоқча бир неча йил чакалакзорда қолиб кетди. Жонивор инсонлар кўзига кўринмасдан, барчадан қочиб юрар эди. Ҳалиги бола улғайгач, онасига яхшилик қиладиган бўлди. У кечани уч қисмга бўлиб, бир қисмида ибодат қилар, бир қисмида ухлар ва яна бир қисмида онасининг ҳузурида ўтирарди. Тонг отганида эса, ўтин кесиб келишга кетар, сўнг шу ўтинларни сотар эди. Сўнгра топган пулининг бир қисмини садақа қилар, бир қисмига нон олар, яна бир қисмини эса онасига берар эди. Онаси унга: “Отанг чакалакзорга бир бузоқни олиб бориб, Аллоҳга топшириб, сенга мерос қилиб қолдирган эди. Сен бориб Иброҳим, Исмоил ва Исҳоқнинг Раббисидан у бузоқни қайтариб беришини дуо қилиб сўрагин. Унинг белгиси шуки, агар сен унга қарасанг, худди қуёш шуъласи унинг терисидан чиқаётгандек кўринади”, деди. Бузоқ чиройли ва сариқ бўлганидан “олтин суви юритилган” деб номланар эди. Шунда бола ўрмонга бориб, уни уйига олиб келди. (У каттариб, сигир бўлган эди.) Онаси: “Сен камбағалсан, кундузи ўтин териб, кечаси ухламай менинг хизматимда бўласан, бозорга бориб, уни сотиб кел”, деди. Ўғли: “Қанчага сотай?” деб сўради. Онаси: “Уч динорга сот, лекин менинг маслаҳатимсиз сотмагин”, деди. У сигирини бозорга олиб борди. Шунда Аллоҳ таоло ўғилнинг онасига бўлган иззат-ҳурматини ва яхшилигини синаш мақсадида бир фариштани юборди. Фаришта келиб, ундан: “Сигирни қанчага сотасан?” деб сўради. Бола: “Уч динорга сотаман, лекин онамдан розилик олишни шарт қиламан”, деди. Шунда фаришта: “Сенга олти динор бераман, лекин онангдан сўрамайсан”, деди. Бола эса: “Агар вазни миқдорича тилло берсанг ҳам, онамнинг розилигисиз сотмайман”, деди. Шундан сўнг бола уйига бориб, онасига сигирнинг нархини хабар берганида, онаси: “Қайтиб бориб, менинг розилигим билан олти динорга сотгин”, деди. Бола фариштанинг олдига бориб: “Онам олти динордан камга сотмаслигимни айтди”, деди. Фаришта бўлса: “Сенга ўн икки динор бераман”, деди. Бола эса бош тортиб, онасининг олдига қайтиб, бўлган воқеани айтиб берди. Шунда онаси ўғлига: “Одам суратидаги фаришта сени синагани келган. Бориб ундан: “Бизларга бу сигирни сотишни буюрасанми ёки сотмаганимиз яхшими?” деб сўрагин”, деди». Ушбу ривоятда яхши фарзанд она розилигини нечоғли устун қўйиши кераклиги таъкидланган.


Бухорода қанча фуқаро ўзини ўзи банд қилганлиги маълум қилинди\nХабарда айтилишича, Бухоро вилоятида 22 599 киши ўзини ўзи иш билан таъминлаган.\nМаълумотларга кўра, ўзини ўзи банд қилганлар учун мавжуд 67 турдаги фаолият туридан маиший хизматлар соҳаси (сартарошлик, маникюр, косметолог, педикюр, уйда кир ювиш ва дазмоллаш, калитлар тайёрлаш, пойабзал тикиш, таъмирлаш ва бўяш хизматлари) энг талабгир бўлиб турибди. Яни 60 684 нафар шахс Ўзбекистон бўйича ўзини ўзи банд қилган.\nШунингдек, ахборот-коммуникация йўналиши (ижтимоий тармоқлардаги фаолият, дастурий таъминот, мобил иловалар ва веб сайтларни ишлаб чиқиш, матнни яратиш ва ишлов бериш) бўйича эса республика бўйлаб 3546 нафар шахс хизмат кўрсатмоқда, дейилади хабарда.\nАввалроқ Бухорода ноқонуний фаолият олиб бораётган чилимхона ва ошхона аниқларгани ҳақида хабар берилганди.


Москва Макроннинг сиёсатидан ижобий ўзгаришлар кутмоқда\n16:33 / 28.05.2017\nМосквада Франциянинг янги президенти Эммануэль Макрон француз бизнесига ғоявий босим ўтказишдан воз кечиши ва Россия билан ишлаш учун "яшил чироқ" ёнишига умид қилишмоқда. "Интерфакс" РФ президенти Владимир Путиннинг Парижга ташрифи арафасида ўз манбасига таяниб, шу ҳақида маълум қилди.\nШу билан бирга у ҳамкорликдаги аниқ бизнес-лойиҳалар президентлар томонидан муҳокама қилинмаслигини таъкидлади.\n"Сир эмаски, бир неча йил давомида Елисей саройидан француз бизнеси бўйича Россия билан ишлаш керак эмаслиги борасида сигналлар бўлган. Бундай сигналлар бошқа бўлмаслигига, бизнес ўз дастури бўйича ишлаши ва унга ҳеч ким ғоявий босим ўтказмаслигига умид қиламиз", - деган манба.\nАгентлик суҳбатдошининг айтишича, Франциянинг янги президенти - "дангал, ишбилармон киши" ва у Москва билан прагматик мулоқот олиб боришга қодир.\nПрезидент Владимир Путин франциялик ҳамкасби Эммануэль Макроннинг таклифи билан 29 май куни Парижга ташриф буюради.


Дмитрий Медведев Украина хавфсизлик хизмати бошлиғини "аҳмоқ" деб атади\n06:43 / 23.03.2016\nРоссия бош вазири Дмитрий Медведев Украина хавфсизлик хизмати бошлиғи Василий Грицакни "аҳмоқ" деб атади. Медведев шу тариқа ўзининг фейсбукдаги саҳифасида Грицакнинг Брюсселдаги портлашларда Россия изи топилиши мумкинлиги ҳақидаги сўзларига изоҳ берди.\n"Россиянинг Брюсселдаги терактларга алоқаси борлигини айтган Украина хавфсизлик хизмати бошлиғи Грицак аҳмоқ", деб ёзди Медведев.\nАввалроқ Россия ташқи ишлар вазирлиги расмий вакили Мария Захарова Грицакнинг айтган сўзларини назарда тутиб, ҳаётлари ярамас одамлар қарорларига боғлиқ бўлган украиналикларга ачинишини айтганди. "Инсон бундай гап гапирмайди. Бу инсонийлик чегарасидан чиқади. Ҳаётлари бундай ярамасларнинг қарорларига боғлиқ бўлганларга ачинаман", деб ёзди Захарова фейсбукда.\nУкраина хавфсизлик хизмати бошлиғи Грицак 22 мартда нутқ сўзлаётганда Брюсселнинг халқаро аэропорти ва бир қатор метро станцияларидаги портлашларда Россия изи аниқланиши мумкинлигини айтди. "Сиз бугун Брюсселда иккита портлаш бўлганини билсангиз керак ва дастлабки маълумотларга кўра 12 қурбон бор. Бу портлашда Россиянинг гибрид уруши элементи бўлса ҳайрон бўлмайман, бироқ ИШИД томонга имо-ишора қилишади", деб айтди Грицак.


Ўзбекистон Россия туристлари учун Туркия ва Миср ўрнини боса оладими?\n27 январ 2021, Тошкент вақти: 13:18\nХорижлик туристлар Ўзбекистонда ҳожатхоналар камлигини танқид қилиб келадилар.\nЧет мамлакатларга саёҳат қилмоқчи бўлганлар сони 50-60 фоизга тушиб кетгани фонида Россия ўз фуқаролари учун Ўзбекистонни потенциал туризм маскани сифатида кўрмоқда.\nРоссия туризм индустрияси уюшмаси матбуот котиби Ирина Тюринага кўра, турларга эҳтиёжнинг кескин пасайиб кетиши иқтисодий бўҳрон ва сиëсий вазият оқибати бўлиб, россияликлар чет элга чиқиб дам олиб келишнинг арзон йўлларини изламоқда.\nАйни пайтда бу Ўзбекистон туризм саноати учун янги имкониятлар очиш эҳтимолини яратади.\nЎзбекистон Россия туристлари учун Туркия ва Миср ўрнини боса оладими¸ деган савол жавобини Озодликнинг Қурултой дастурида қидирдик.\nЧет мамлакатларда дам олишни уюштирувчи компаниялар фаолиятига иқтисодий бўҳрондан ташқари Россия раҳбарияти кейинги пайтларда қабул қилган қарорлар ҳам таъсир қилмоқда.\nМисрнинг Синай ярим оролида Россияга қарашли йўловчи самолёт уриб туширилганидан сўнг Мисрга ҳамда Россиснинг ҳарбий учоғи Туркия томонидан уриб туширилганидан сўнг Туркияга саёҳатларни Кремль чеклаб қўйди.\nҚурултой иштирокчилари “Ўзбекистонда туризм соҳаси ҳаминқадар аҳволда бўлгани боис сайёҳлар оқими йилдан-йилга камайиб бораëтгани ва бу тизим жозибадор эмаслигини” таъкидлашди.\nШу билан бирга дастурда “Ўзбекистонда сайёҳлар кўрадиган жойлар жуда кўп, яъни потенциал катталиги“ ҳақидаги фикрлар ҳам айтишди.\n“Ўзбектуризм” маълумотларига кўра, 2015 йилда Ўзбекистонга 160 мингга яқин сайёҳ келган. Сайёҳлик соҳаси мутахассислари фикрича, тарихий обидаларга бой Ўзбекистондек мамлакат учун бу жуда кичик рақамдир.\nСолиштириш учун, Францияни йилига 85 миллион нафар хорижлик сайёҳ зиёрат қилади. Бу сайёҳлар ўз ташрифи давомида Францияга 60 миллиард АҚШ доллари миқдорида пул ташлаб кетишади.


ИСМ ВА ТАҚДИР | Маърифат саодати\nИсмимиз — умрбодлик йўлдошимиздир. Ҳар бир миллатда исмлар ўзига хос тарзда, маълум бир эътиқоддан, миллийликдан ёки замона талабидан келиб чиқиб танланади. Инсоният қадим даврлардан буён исм масаласига жиддий ёндошиб келган. Жуда кўп халқларда инсоннинг исми унинг феъл-атвори ва тақдирига таъсир қилади, деган тушунча мавжуд. Болага қандай ният билан исм қўйилса, ўша ниятнинг амалга ошиш эҳтимоли юқори бўлишини бизнинг машойихлар ҳам айтиб ўтишган. Бу тушунчанинг ҳақиқат эканини ҳозирги замон психологлари ўз тажрибалари асосида илмий исботлаб бердилар. Психолог олимларнинг фикрича, ота-она ўз фарзандига исм қўйиш асносида унинг ҳаётини ўзига хос тарзда «дастурлайди».\nБугун фарзандга исм қўйиш масаласига одамлар жуда оддий бир ҳолдек қарайдилар ва исмлар англатадиган маъно-мазмундан кўра, унинг замонавийроқ, оммабопроқ бўлишига эътибор қаратадилар. Болага қандай исм қўйишни ҳал қилаётган вақтларида унинг феъл-атвори, ҳаёти ва тақдирига оид масалаларни ҳам «ҳал қилаётганларини» англамайдилар. Лондондаги Қиролича Мария университети антропологлари узоқ вақт давомида олиб борилган тадқиқот ва таҳлиллар натижасида қуйидагича хулосага келдилар: исмнинг тақдирга таъсири хаёлот эмас, ҳақиқат бўлиб, ҳатто адашларнинг феъл-атворида, ҳаётида ва тақдирида жуда кўп ўхшашликлар кузатилади.\nЖубайр ибн Шайбадан шундай ривоят қилинади:\n«Мен Саъийд ибн Мусайябнинг олдида ўтирган эдим. У қуйидагиларни айтиб берди:\n— Бобом Ҳазн Расулуллоҳ соллаллоҳу алайҳи васалламнинг ҳузурларига борганларида у зот сўрадилар:\n— Исмим Ҳазн.\n— Йўқ! Сен Саҳлсан, — дедилар Расулуллоҳ соллаллоҳу алайҳи васаллам.\n— Отам қўйган исмни ўзгартирмасман, — деди бобом…\nШундан буён бизнинг авлодда ҳазн (қўполлик) бардавом…».\nБиласизки, ҳали гапга тўлиқ тушунмайдиган бир неча ойлик гўдакларни ҳам исмини айтиб чақирганингизда ҳар бири ўзига хос реакция билдиради. «Ҳар бир сўз — ҳарфлар йиғиндисигина эмас, товушли қўзғатувчилар йиғиндиси ҳамдир. Турли товушли қўзғатувчилар миямизнинг у ёки бу қисмига турлича таъсир кўрсатади», дея ёзади рус психологи Павел Флоренский ўзининг «Исмлар» («Имена») китобида. Демак, қулоғимизга азон айтилган вақтдаёқ миямизга ўрнашган ва умримиз давомида энг кўп эшитадиганимиз – исмимиздаги товушлар ўзининг оҳангдорлигига, майинлигига, жарангдорлигига ва ёки қаттиқ оҳангига асосланган ҳолда марказий асаб тизимимизга кучли таъсир қила олади, яъни, феъл-атворимизнинг шаклланишида иштирок этади.\nОдатда, кичик ёшдаги болаларнинг исми қисқартириб айтилади ва бундаги маъно бузилишларига эътибор ҳам берилмайди. Бу қисқартирилган исм билан чақиришлар боланинг марказий асаб тизимида ўзига хос ўзгаришлар ясаб, феъл-атворини нотўғри шакллантираётгани эса кўпчиликнинг ҳатто хаёлига ҳам келмайди. Масалан, фарзандингизга «мадҳга, мақтовга лойиқ инсон» маъносини берувчи Муҳаммад исмини берсангиз-у, уни «Мамат», «Маҳаммат» ёки «Мамаш» деб чақиришни одат қилсангиз, яъни, «Муҳаммад» дея тўлиқ талаффуз этилгандаги чиройли оҳангдорликни бузсангиз, бу боланинг феълида «мақтовга лойиқлик» сифатини шакллантира олмайсиз. Муҳаммад Алини – Мамадали, Муҳаммад Юсуфни – Мамаюсуф, Муҳаммад Солиҳни – Мамасоли, Асадуллоҳни – Асатилла, Раҳматуллоҳни – Раҳматилла ва ҳоказо тарзида бузиб айтилиши ҳам исм эгасининг феълига салбий таъсир этади. Шу боис ҳам, исмга қараб инсоннинг характерини аниқлайдиган психологлар кишининг ҳужжатида ёзилган исми бўйича эмас, талаффуздаги исми бўйича таҳлил қиладилар.\nАмериканинг «Huffington Post» нашри яқинда исмлардаги маъно ва оҳангдорликнинг инсон феъл-атвори ва тақдирига таъсири борасида Мичиган штатидаги Парапсихология университети олимлари томонидан ўтказилган тадқиқотлар натижасини баён этувчи мақола чоп этди. Унда ёзилишича, исми қисқартириб ёки бузиб айтиладиган болаларнинг миясида товушлардаги чиройли оҳангдорликни илғай олиш хусусияти шаклланмайди. Кўпчилигининг табиатида қўполликка мойиллик, шошқалоқлик, беқарорлик сифатлари кузатилади. Олимларнинг фикрича, бундай болалардан нафосат, назокат, юксак ақл ва тартиб-интизом талаб этиладиган соҳа вакиллари етишиб чиқиши даргумон. Айниқса, қиз боланинг исмини қўпол тарзда бузиб айтиш унинг феълида қўполлик ва тўпориликни ривожлантиради.\nУшбу мақолада баён қилинишича, инсон ўзининг исмига уйқаш атамаларга алоҳида эътиборли бўлиб, бу нарса кўпчиликнинг ҳаётида ўзига хос ўзгаришлар ясайди. «Масалан, — дея ёзади мақола муаллифи Виктория Бернц хоним, — адвокатлар орасида Лоуренс ва Лаура исмли мутахассислар жуда кўп учрашини аниқладик. Сабаби, инглиз тилидаги lawyer (адвокат) сўзи Lawrence (Лоуренс) ва Laura (Лаура) исмларига уйқашдир».\nИмом Бухорий ҳазратларининг «Ал-адаб ал-муфрад» («Одоблар хазинаси») асарларида Абу Ҳадраддан ривоят қилинади:\n— Ушбу туяларимизни ким манзилга етказади? – дедилар. Бир киши:\n— Мен, — деди.\n— Исминг нима? – дедилар.\n— Фалончи, — деди.\n— Ўтир, — дедилар. Сўнг бошқа бир одам ўрнидан турди.\n— Ўтир, — дедилар. Сўнг яна бошқа бир одам ўрнидан турди. Ул зот:\n— Ножия, — деди.\n— Улар сеники! Етакла уларни! – дедилар». Буни раҳматли шайх Муҳаммад Содиқ Муҳаммад Юсуф ҳазратлари шундай шарҳлаганлар: «Расулуллоҳ соллаллоҳу алайҳи васаллам юқоридаги карвонга сарбон бўлишни истаган икки кишининг исми яхшиликдан башорат маъносида эмаслиги туфайли уларга карвонни етаклашга изн бермадилар. Ножия деган исм эса «нажот» сўзидан олинганлиги учун, яхши башорат маъносида бўлганлиги учун карвонни етаклашни, туяларга сарбонликни ўша саҳобага ишониб топширдилар».\nПайғамбар алайҳиссалом исмларни инсон боласига хос, гўзал маъноли бўлишига алоҳида эътибор берганлар. Исм масаласига шу қадар эҳтиётлик билан ёндошганларки, ҳатто маъқул исмларни ҳам кўп ҳолларда бошқасига ўзгартирганлар. Имом Бухорий ҳазратларининг ёзишларича, Расулуллоҳ соллаллоҳу алайҳи васалламнинг завжалари Жувайрия бинти Ҳорис онамизнинг асл исмлари Барра («яхшилик» деган маънода) бўлган. Пайғамбар алайҳиссалом бу исм тилга олинганда бехайр маънолар келиб чиқмасин дея, (масалан, «Барра кетди» дейилса, «Яхшилик кетди», «Бу ерда Барра йўқ» дейилса, «Бу ерда яхшилик йўқ» деган маънолар юзага келмаслиги учун) у кишининг исмларини Жувайрия деб ўзгартирганлар. Шунингдек, Пайғамбаримиз соллаллоҳу алайҳи васаллам ўгай қизлари (Умму Салама онамизнинг қизлари) Барра бинти Абу Саламанинг исмини ҳам Зайнаб деб ўзгартириб, юқоридаги исмни қўймаслик кераклигини таъкидлаганлар.\nЖобирдан ривоят қилинган ҳадисда айтиладики: «Расули акрам соллаллоҳу алайҳи васаллам:\n-Агар яшаб турсам, ин ша Аллоҳ, умматимнинг бировини Барака, Нофеъ ва Афлаҳ деб номлашдан қайтарардим. «Бу ерда Барака борми?» дейилса, «Бу ерда Барака йўқ», дейилади, — дедилар…».\nАраб тилида Нофеъ – наф берувчи, Афлаҳ – нажот топувчи, деган маъноларни билдиради. «Бу ерда Афлаҳ йўқ» дейилса, «Бу ерда нажот топувчи йўқ»деган маъно келиб чиқиши, бу гап қулоққа жуда хунук, ёмон башоратдай эшитилиши мумкин. Бу ҳадислар шунга ишоратки, исм қўяётганда унинг маъносига катта эътибор қаратиш, шу исм тилга олинганда нотўғри, хунук, бехайр маънолар келиб чиқмайдими – мана шуни ҳисобга олиш шарт. Фарзандига Умид, Ҳаёт, Нажот, Иймон дея исм қўяётганлар бу каби исмлар тилга олинганда ҳам юқоридагидай ҳолатлар юзага келиб қолиши мумкинлигини унутмасалар яхши бўлар эди.\nОдамларимиз орасида ой номларини фарзандларга исм қилиб қўйиш одати кўп учрайди: Муҳаррам, Ражаб, Мавлуда, Ашур, Барот, Сафар… Шу ойларда туғилган чақалоқларга айнан шундай исм қўйилса, хайрли бўлади, дея ирим қиладилар. Лекин уларнинг мазмунига эътибор берилса, исмлар ғализ тус олади. Мисол учун, Муҳаррам – уруш ҳаром қилинган, урушлар тақиқланган ой, дегани бўлса, Мавлуда – ўзбек тилига «туғилиш» дея таржима қилинади. Ашур эса «муқаддас ўн куни бор ой», деган маънони билдиради.\nҲайит кунларида туғилган гўдакларга Қурбоной, Қурбонбой, Ҳайитбой, Ҳайитгул, Ҳайитхон каби, наврўз куни туғилганларга Наврўзбек, Наврўза, жума куни туғилганларга Жумабой, Жумагул, Одина каби исмлар бериш ҳам бир қадар урфга кирган. «Жума куни ўғил туғилса, унга Мусо, Яҳё, Закариё исмлари қўйилсин», маъносида келган ҳадиси набавий мавжудлигини унутгандекмиз.\nАфсуски, исм борасидаги иримларнинг яна бир тури одамларимиз орасида кенг тарқалиб кетган. Айтайлик, бир оилада кетма-кет қиз туғилаверса, кейингиси ўғил бўлсин деган ният билан, охирги туғилган қизалоққа Ўғилой ёки Улдона деб исм қўядилар. Ёки туғилган болалар нобуд бўлаверса, «Шуниси ўлмай қолсин» дея, унга Ўлмас(ой), Турғун(ой), Турди(хон), Тўхта(хон) сингари исмларни қўядилар. «Қизимга Ўғилой деб исм берганим учун кейингиси ўғил бўлди», «Боламга фалон исмни қўйганим учун ҳам ўлмай яшаб қолди» деган тушунчалар ҳам жоҳилликдан даракдир.\nБаъзи кишилар эса танасида қизил доғ ёки катта хол билан туғилган фарзандларига Анорбой, Анора, Ҳамро, Нортожи, Холтожи, Тожимурод, Холида, Холбек, Холдор, Холбиби, Бибинор, Холмирза, Холмурод, Норхол, Норбой, Нормўмин, Норқобил, Рўзихол, Гулнор каби исмларни қўядилар ва бола шундай номланса, танасидаги доғ йўқолиб кетади, агар шундай ном қўйилмаса, ўша доғ ёки хол боланинг бутун танасини қоплаб олади деб ишонадилар. Ваҳоланки, исм туфайли танадаги доғ ёки холларнинг йўқолгани ва ё кўпайиб қолганини ҳанузгача биров кўрган эмас…\nЭГИЗАКЛАР ЎЗ ИСМИ БИЛАН ТУҒИЛАДИМИ?\nИсм қўйиш борасида ҳеч оғишмай амал қилиб келаётган яна бир одатимиз бор: эгизак фарзанд кўрсак, улар ўғил бўлса, албатта Ҳасан-Ҳусан, қиз бўлса, Фотима-Зуҳра дея исм қўямиз ва бу ҳолни ҳам кўпчилик диний негизга эга деб ҳисоблайди. Ваҳоланки, эгиз фарзандларга айнан шундай исм қўйиш шарт деган ҳеч қандай кўрсатма йўқ. Ҳасан ва Ҳусан (аслида Ҳусайн) номи Пайғамбар алайҳиссаломнинг набиралари, ҳазрат Али розияллоҳу анҳунинг ўғиллари исми сифатида эъзозланиб қўйилади. Лекин, унутмаслик керакки, имом Ҳасан ва имом Ҳусайнлар эгизак бўлишмаган, уларнинг орасида икки ёш фарқ бўлган.\nЭгизак қизларга ҳам албатта Фотима-Зуҳра деб исм қўйиш шарт эмас. Сабаби, Фотима онамиз эгизакларнинг бири бўлмаганлар. У киши Пайғамбар алайҳиссаломнинг кенжа – тўртинчи қизлари бўлиб, тўртта сифат-номга эга эдилар, яъни: Заҳро (чиройли қиз), Розия (Худо ато этган тақдирга рози бўладиган қиз), Марзия (Аллоҳнинг розилигига эришган қиз) ва Робиъа (тўртинчи қиз). Демак, Фотимаи Заҳрога Зуҳро исмининг дахли йўқ. Эгизакларга албатта шундай исм қўйиш керак, деган тушунча ҳам мантиқий негизга эга эмас.\nЎтган асрда чақалоқлар уйда туғилганда, доя хотинлар айрим ҳолларда уларнинг киндигини турли асбоблар билан кесишга мажбур бўлишган экан. Ана ўшандай ҳолларда киндиги теша билан кесилган болага Тешавой, киндиги болта билан кесилган болага Болтавой, қилич билан кесилган бўлса, Қиличбек каби исмлар берилган. Киндигига ўралиб туғилган болани Ўролбой атаганлар. Бугунги кунимизда эса «темир-терсак исм»лар ўз ўрнини зийнатлар номига бўшатиб беряпти: Жавоҳир, Олтин, Кумуш, Олмос, Дурбек, Ёқут, Маржона, Садаф, Марварид…\nТўғри, бунинг ҳеч бир ёмон жойи йўқ ва масала муҳокамага ҳам арзимасдай туюлади. Лекин инсон – Ер юзининг халифаси! Бу бетакрор зотга зийнат тошлари номини қўйиш нимани англатади: ялтироқ тошларга, мунчоқларга бўлган «чексиз ҳурмат»имизними?!\nМусулмон оламида Аллоҳнинг сифатларини англатувчи гўзал исмларни ўғил фарзандларга қўйиш анъанаси мавжуд ва халқимиз ҳам бу анъанага содиқ. Лекин Яратган номларини исм сифатида қўйишда, албатта, «бандаси» маъносини берувчи қўшимчани қўшиш жоиз, масалан: Ваҳҳоб эмас — Абдулваҳҳоб, Жаббор эмас — Абдулжаббор, Азиз эмас — Абдулазиз тарзида…\nИмом Табароний ривоят қилган ҳадиси шарифлардан бирида айтиладики: «Исмларнинг Аллоҳ таолога энг ёқимлиси «Унинг бандаси (қули)» маъносини берадиганидир».\nБиламизки, расул – Худонинг элчиси, набий – илоҳий элчи, деганидир. Хўш, бизнинг янги туғилган фарзандларимиз пайғамбар ёки илоҳий элчими? Унда нега уларга шундай исм қўйяпмиз? Дейлик, Расул исмли ўғлингиз жаҳлингизни чиқарди, сиз: «Расул! Овозингни ўчир! Ҳозир адабингни бераман!», дедингиз ғазабланиб. Ана энди бу таҳдиддан қандай бехайр маъно чиққанига бир эътибор қилинг…\nКўп ҳолларда эса «банда», «қул» сўзини Расул, Набийга қўшиб, Абдурасул, Абдунаби деган «исм»лар ясаб, ўзимиз англамаган ҳолда шаккоклик қиламиз. Чунки, Абдурасул – пайғамбарнинг қули ёки бандаси, Абдунаби – илоҳий элчининг қули ёки бандаси, дегани бўлади. Қуръони Каримнинг «Аъроф» сураси 189-191- оятларида Момо Ҳаввонинг иблис макрига учиб, фарзандига «Абдулхарс – ернинг, деҳқончиликнинг қули, ер бандаси» деб ном қўйгани ширк деб аталган.\nПайғамбаримиз соллаллоҳу алайҳи васалламнинг юзга яқин сифат-номлари бўлиб, уларга ҳам кўр-кўрона «абду», «абдул» қўшиб, «исм» ясашдан эҳтиёт бўлиш керак.\nОдамларимиз орасида Абдуманноф (талаффузда Абдуманноп) деган бир исм борки, уни кўпчилик Пайғамбар алайҳиссалом аждодларига оид исм, яъни, у зот бобокалонларидан бирининг исми деб билади. Аслида у лақаб бўлиб, «бут, санамнинг қули» деган маънони билдиради. Пайғамбаримиз соллаллоҳу алайҳи васаллам бобокалонларидан бири бўлган Абдуманофнинг асл исми Муғийра бўлиб, у ашаддий мушриклардан эди ва туғилганида Маноф исмли бутнинг олдига олиб бориб, «Сен энди абдуманофсан, яъни шу бутнинг қулисан», дейишгани учун бу ном унга лақаб бўлиб қолган.\nШунингдек, қиз болага Санам, Гулсанам, Шоҳсанам исмларини қўйиш ҳам тавсия этилмайди. Санам – араб тилида «бут» деган маънони англатади. Ўзбекистон мусулмонлари идораси Фатво ҳайъатига кўра, мусулмон одам фарзандига Шоҳруҳ исмини қўйиши ҳам жоиз эмас.\nҚулоққа чиройли эшитиладиган Мафтуна сўзи араб тилида «ақли ўғирланган», «тўғри йўлдан озган», «бирор нарсага қаттиқ берилган» каби салбий маъноларда ишлатилади. Шунинг учун ҳам бу сўзни исм сифатида қўйиш ножоиздир. Унутмаслик керакки, омма орасида урф бўлгани ёхуд қулоққа ёқимли эшитилгани учунгина ҳар қандай сўзларни болага исм сифатида бериш фарзанднинг ҳаққига хилоф қилиш ҳисобланади.\nМАЪНОГА ДИҚҚАТ ЭТИЛМАСА…\nИсм танлашда унинг асл маъносига эътибор бермаслик оқибатида, араб ва форс тилидаги кўп сифатлар, турдош отлар бизнинг тилимизда атоқли отга айланиб кетган. Масалан, адҳам – қора деган маънони билдиради. Бу сифат тарихда Балх ҳукмдори, валий Иброҳимга (қорачадан келган одам бўлгани учун) лақаб сифатида айтилган, яъни Иброҳим адҳам – қора Иброҳим деганидир.\nБаҳром — Миррих (Марс) сайёрасининг форс тилидаги номи. Туроб эса «тупроқ» дегани бўлиб, Алишер Навоий ҳазратлари ҳам «Хамса»нинг «Садди Искандарий» достонида «туроб» сўзини айнан тупроқ маъносида ишлатганлар.\nАраблар тўрғай қушини — «қамбар», арслонни — «ҳайдар», шерни — «асад», миниладиган туяни — «роҳила» дейдилар. Қадимда авлиёларга, эшонларга назр қилинган, бағишланган қизларни «назира» деганлар. Ғулом эса «ёш хизматкор», «қул» деган маънони билдиради. Мадина сўзи – араб тилида шаҳар маъносини англатса, Лайли – қора тун деганидир. Шу кунларда урфга кираётган Сафина исмининг маъноси – катта кемадир. Қадимий араб битикларида ҳам Нуҳ алайҳиссаломнинг кемалари «сафина» – яъни, улкан кема дея таърифланган.\nШунингдек, Зулфия — форс тилида «жингалак сочли» деган маънода қўлланса, Шаҳбоз — «катта бургут» маъносини билдиради. Жасмина – ёсуман гули номининг ғарбча талаффуз билан айтилиши, холос.\nҲозирда «замонавий» исмлар сирасига киритилаётган «Динара»нинг ўзаги «динор» – араб пул бирлиги номидан келиб чиққан. Осиё эса қитъа маъносида келади, лекин талаффузда бу исмни бузиб, «Осия» шаклида айтилса, у «исёнчи, гуноҳкор аёл» деган маъно касб этиб қолади…\nШу ўринда «мирзо» атамаси ҳам асло исм ҳисобланмаслигини айтиб ўтиш даркор. Тарихда «мирзо» — «амирнинг ўғли», «ҳарбий амалдорнинг боласи» деган маъноларни билдирган ва у туркийларнинг Барлос уруғи аслзодаларига нисбатангина қўлланган. Шу сингари, «тўра» ҳам исм эмас, қадим туркийларга хос атама бўлиб, мансабдор шахсларнинг унвони ҳисобланган.\nШундай экан, фарзандларга исм қўйишда ниҳоятда ҳушёр ва эътиборли бўлайликки, бу борадаги эҳтиётсизлигимиз, илмсизлигимиз уларнинг тақдирига салбий таъсир этмасин.\nTagged Дилфуза Комил, исмлар маъноси, психология\n← БОПЛАБ ЁЗИБДИ!\nДУНЁНИ БОЛАЛАР ҚУТҚАРАДИ →


Каримов - Путин сўзлашуви. 26 апрел 2016 йил Москва\nМосквага сафар қилган президент Каримов Россияга ўзбек мева-сабзавотлари импортини оширишни таклиф қилди.\nЕвропа давлатлари ва Туркиянинг озиқ-овқат маҳсулотларига тақиқ жорий киритган Россия Марказий Осиё томон юзланмоқда.\nПрезидент Каримов билан учрашуви давомида президент Путин икки давлат ўртасидаги иқтисодий алоқалар доллар ҳисобида камайганини эътироф этди. Бироқ рубль ва ҳажм ҳисобида ўсиш бўлганлигини қайд этди.\n“Ўзбекистондан қишлоқ хўжалик маҳсулотлари импорти анча ошди. Бу борада шахсан ёрдамингиз учун сизга раҳмат айтамиз. Ўзбекистондан импорт умумий ҳисобда 10 фоизга ошган бўлса, баъзи товарлар импорти 10 баравар ўсди. Узум импорти 20 бараварга, цитрус (лимон) мевалар 54 баравар. Бу Россия учун катта миқдор. Ўзбекистон қишлоқ хўжалиги маҳсулотларини ишлаб чиқарувчилари учун Россиядек улган бозорга чиқиш имконияти катта имтиёздир” деди Путин.\nПутинга жавобан президент Каримов: “Сиз айтиб ўтган “марта”лар бизнинг имкониятларимиз бундан ҳам зиёда эканини кўрсатади. Ахир осон эмас-ку, маҳсулот ҳажмини бирданига 10 - 20 мартага ошириш?!”, деди.\n“Товар айирбошлаш ҳажмини ана шундай зарурат бўлган соҳаларда ошириш ҳақида гапирмоқчиман. Чунки..” - дея гапида давом этди президент, “Москва ва Питерда узум ўсмайди, тамом-вассалом!”\n“Негадир Москва ва Питерда энг ширин мева ва сабзавотлар айнан Ўзбекистонники эканини унутиб қўйишди. Баъзи бир қўшниларимиз, эшитамизки, ўз меваларини “Келинглар Ўзбекистонники” деб реклама қилиб сотишади.” - деди президент Каримов.\nРоссияга мева-сабзовотларни экспорт қилиш соҳасида Ўзбекистонга Тожикистон рақобат кўрсатиши мумкин. Март бошида Тожикистон президенти Имомали Раҳмон жорий йилда Россияга мева - сабзовот экспортини 1.5 бараварга келаси йилда эса, 3 бараварга оширишга буйруқ берди. Раҳмонга кўра, 2020 йилга қадар Тожикистонда узумзор ва боғларнинг умумий майдони қарийб 100 минг гектарга етказилади.


ТОШКЕНТ, 16 дек — Sputnik. Москва ва Москва вилоятида 2021 йилда патент нархи қанча бўлиши очиқланди.\nМосквада 2021 йилда патент нархи 2020 йилдаги каби 5341 рубл бўлиши, яъни ўзгаришсиз қолиши айтилмоқда. Москва вилоятида ҳам патент нархи ўзгаришсиз қолади ва 5092 рублни ташкил этади.\nТверь губернатори Игорь Рудени бошчилигидаги Тверь вилояти ҳукумати президиуми мажлисида қабул қилинган қарорга кўра, бу чорадан кўзланган мақсад маҳаллий аҳоли бандлиги даражасини оширишдир.\nРФ ҳудудларида 2021 йилда патент нархидаги ўзгаришларни қуйидаги ҳавола орқали билиб олиш мумкин.


Қалбларни титратган оятлар\nАллоҳга ҳамду санолар, Расулуллоҳга салавоту саломлар бўлсин.\nРаҳму шафқатдан хабари бўлмаган тоғларга Аллоҳнинг каломи нозил бўлса, уни тушуниб, у ҳақда фикр юритса эди, Аллоҳга итоат қилар ва Аллоҳдан қўрқиб парчаланар эди:\n﴿لَوْ أَنزلْنَا هَذَا الْقُرْآنَ عَلَى جَبَلٍ لَرَأَيْتَهُ خَاشِعًا مُتَصَدِّعًا مِنْ خَشْيَةِ اللَّهِ﴾\n«Агар Биз ушбу Қуръонни бирон тоққа нозил қилганимизда, албатта, сиз у (тоғ)ни Аллоҳнинг қўрқувидан эгилиб ёрилиб кетган ҳолида кўрган бўлур эдингиз. (Лекин айрим инсонларнинг диллари тоғнинг тошидан ҳам қаттиқроқ бўлгани сабабли уларга Қуръон оятлари ҳам таъсир қилмас)» (Ҳашр: 21).\nИбн Аббос (розияллоҳу анҳу) ушбу оят тафсирида шундай деган: «Агар Мен ушбу Қуръонни тоққа нозил қилиб унга юкласам, у Қуръоннинг оғирлиги ва Аллоҳнинг қўрқувидан ёрилар ва итоат этар эди».\n«وَلَوْ أَنَّ قُرْآنًا سُيِّرَتْ بِهِ الْجِبَالُ أَوْ قُطِّعَتْ بِهِ الأرْضُ أَوْ كُلِّمَ بِهِ الْمَوْتَى»\n«Агар бир Қуръон бўлиб, унинг ёрдами билан тоғлар жойидан жилдирилса, ё унинг ёрдами билан Ер ёрилиб (дарёлар пайдо қилинса), ёки унинг ёрдами билан ўликлар тилга киритилса ҳам (кофир бўлган кимсалар иймон келтирмайдилар)», – деди (Раъд: 31). Ушбу оят тафсирида: «Агар тоғларни жилдирадиган, Ерларни ёрдириб дарёлар оқизадиган ёки унинг ёрдами билан ўликлар тилга киритиладиган бирон Қуръон бўлса, у Қуръон – мана шу Қуръондир», – дейилган.\nАгар эшитмас тоғлар Аллоҳнинг каломини эшитиб, у ҳақда фикр юритса, Аллоҳдан қўрқиб ёрилгудек бўлса, Қуръонни эшитиб, тушуна олган одамзоднинг ҳоли нима бўлар экан?!\nСалафи солиҳнинг – Аллоҳ улардан рози бўлсин! – ҳолатига ҳамда Қуръон оятларидан таъсирланишига назар ташлаган одам, кечаю кундуз тинмай Қуръон оятларини тинглаган бўлишимизга қарамай, ҳеч таъсирланмаганимиздан ҳайратга тушади!! Ҳолбуки, оятлар ўша оят, сўзлар эса ўша сўзлардир! Аллоҳ эса Ўз Қуръонини лойиқ бўлганидек сақлаб келгандир:\n«Дарҳақиқат, Қуръонни Биз нозил қилдик ва Биз уни ҳимоя қиламиз» (Ҳижр: 9). Бу ердаги фарқ оятларда эмас, балки Аллоҳнинг каломини қабул қилаётган қалбларда!!\nСалафи солиҳларнинг қалби тонгдаги сабодан ҳам майин эди. Шунинг учун ҳам Аллоҳнинг бирон бир оятини эшитсалар, уларнинг қалбларига кирар ва ўз кўзлари билан бошқалар кўра олмаган нарсаларни кўра олар эдилар. Улардан кейин эса Аллоҳнинг Каломини тушуна олса, Аллоҳдан қўрқадиган тоғлардан ҳам бағритош қалб эгаси бўлган авлодлар пайдо бўлди.\nАбу Имрон (раҳимаҳуллоҳ): «Аллоҳга қасамки, Роббимиз бизга бу Қуръонда шундай нарсаларни берганки, агар унга менгзаган нарсани тоғларга берса, улар парчаланиб, мулойим бўлиб қолган бўлар эди!» деган бўлса, Молик ибн Динор (раҳимаҳуллоҳ): «Сизларга қасам ичиб айтаманки, ушбу Қуръонга бирон банда (ҳақиқий) иймон келтирса, юраги ёрилиб кетади!»– деган.\nСалафдан келган хабарлар Аллоҳ сари юраётган инсонлар учун сафар озиғидир: уларнинг ҳимматини кўтаради, дангасалик ва танбалликдан йироқ қилади ва кўплаб тоат-ибодат қилиш ҳамда Аллоҳга яқин бўлишга чорлайди.\nКелинг, бирга Аллоҳнинг оятларига нисбатан улардан келган даракларга қулоқ солиб, оятлар уларнинг қалбларини қандай титратгани ва ҳаёт оқимларини Сиротул Мустақим – Аллоҳ ғазабланмай ва адаштирмай ато этган Тўғри Йўл сари қандай юргизганига бир назар ташлайлик.\nҲасан Басрий (раҳимаҳуллоҳ) айтди: «Эй Одам фарзанди, Аллоҳга қасамки, агар Қуръонни ўқиб иймон келтирсанг, дунё ҳақидаги қайғуларинг кўпайиб, қўрқувинг кучаяди ҳамда йиғиларинг тўхтамайди».\nМолик ибн Динор (раҳимаҳуллоҳ): «Сиддиқларга Қуръон тиловат қилинса, қалбларининг охиратга шавқи ортади», – деди.\nАбдуллоҳ ибн Масъуд (розияллоҳу анҳу) айтди: «Расулуллоҳ (соллаллоҳу алайҳи васаллам) менга: «Менга (Қуръон) ўқинг!» – дедилар. Мен: Сизга нозил бўлган бўлса-да, мен Сизга ўқиб берайинми? – дедим. Расулуллоҳ (соллаллоҳу алайҳи васаллам): «Мен бошқалардан тинглашни суяман!» – дедилар. Мен Нисо сурасидан ўқиб:\n«فَكَيْفَ إِذَا جِئْنَا مِنْ كُلِّ أُمَّةٍ بِشَهِيدٍ وَجِئْنَا بِكَ عَلَى هَؤُلاءِ شَهِيدًا»\n«Эй Муҳаммад (соллаллоҳу алайҳи васаллам), биз ҳар бир умматдан (ўша умматнинг пайғамбарини) гувоҳ келтирганимизда ва Сизни ана уларга қарши гувоҳ қилганимизда уларнинг ҳоли не кечур?!» (Нисо: 41) оятигача келганимда: «Тўхтанг!» – дедилар. (Боқиб қарасам), Расулуллоҳ (соллаллоҳу алайҳи васаллам)нинг кўзларидан ёш қуйилаётган эди». Бошқа бир ривоятда эса: «Қарасам, ёшлари оқаётган эди» (Муттафақун алайҳ).\nАбу Бакр (розияллоҳу анҳу) кўнгли юмшоқ бўлиб, намозда ҳар бир оятни ўқиб ўтар экан, йиғлар эди.\nУмар (розияллоҳу анҳу) вирдларида Қуръон оятларини ўқир экан, юраги тўлар ва йиқилгунича йиғлар, сўнгра уйидан чиқмай қолар ва уни бетоб бўлиб қолибди, деган ўй билан одамлар кўргани келишар эди.\n«Асмоъ Абу Бакр қизи олдига кирсам намоз ўқиётган экан. У:\n«فَمَنَّ اللَّهُ عَلَيْنَا وَوَقَانَا عَذَابَ السَّمُومِ»\n«Мана, Аллоҳ бизларга марҳамат кўргузди ва бизларни самумдан (яъни баданларни илма-тешик қилиб юборадиган дўзахий шамолдан) сақлади» (Тур: 27) оятига етиб, Аллоҳдан паноҳ сўради. Мен уни кутиб турдим. У эса ҳануз Аллоҳдан паноҳ сўрар эди. Узоқ кутгач, бозорга чиқиб кетдим. Бозордан қайтиб келсам, у ҳануз йиғлар ва Аллоҳдан паноҳ сўрар эди!!» (Урва (розияллоҳу анҳу) ривояти).\n«Саид ибн Жубайр (розияллоҳу анҳу)нинг намозда қуйидаги оятни йигирма неча марта такрорлаганини эшитганман:\n«Ва (барчангиз) Аллоҳга қайтариладиган кундан қўрқингиз! Сўнгра ҳар бир жонга қилган амали учун тўла жазо берилади ва ҳеч кимга зулм қилинмайди» (Бақара: 281)» (Қосим ибн Абу Айюб (раҳимаҳуллоҳ) ривояти).\nСуфён Саврий (раҳимаҳуллоҳ) имом бўлиб шом намозинин ўқир экан:\n«Сенгагина сиғинамиз ва Сендангина ёрдам сўраймиз» (Фотиҳа: 4) оятига етиб келгач, йиғлай бошлади ва қироат қилишдан тўхтади. Сўнгра яна қайта Фотиҳа сурасини ўқиди.\nКечаларнинг бирида Муҳаммад ибн Мункадир (раҳимаҳуллоҳ) намоз ўқиб йиғлай бошлади. Йиғиси шунчалар кўпайдики, оиласидагилар қўрқиб кетдилар ва: «Нега йиғлаяпсиз?» – дб сўрадилар. У жавоб бермади. Абу Ҳозимга одам жўнатиб, бўлган воқеани айттирдилар. Абу Ҳозим шошиб келганида ҳам, Муҳаммад ибн Мункадир йиғлаётган эди. У: «Дўстим, нега йиғлаяпсиз? Ахир оилангизни қўрқитиб юбордингиз-ку! Бирон жойингиз оғрияптими ёки бошқа сабаби борми?» – деб сўраганида: «Мен Аллоҳнинг Китобидан бир оятни ўқидим!»,– деди. – У қайси оят экан? – деди Абу Ҳозим. – У Аллоҳ таолонинг:\n«وَبَدَا لَهُمْ مِنَ اللَّهِ مَا لَمْ يَكُونُوا يَحْتَسِبُونَ»\n«(У Кунда) уларга Аллоҳ томонидан улар ўйлаб ҳам кўрмаган нарсалар − азоблар кўринди» (Зумар: 47) оятидир, – деди. Бу гаплардан сўнг Абу Ҳозим ҳам йиғлай бошлади. Улар жуда ҳам қаттиқ йиғлар эдилар. Оила аъзоларидан бири Абу Ҳозимга: «Биз сизни унинг кўнглини кўтаришингиз учун чақиртириб келган эдик. Сиз эса уни кучайтирдингиз!» – деди. Шунда Абу Ҳозим икки дўстни йиғлатган нима нарса эканини айтиб берди.\nРивоят қилишларича Муҳаммад ибн Мункадир (раҳимаҳуллоҳ) ўлими олдидан фарёд чекди. Ундан: «Нега фарёд чекаяпсиз?» – деб сўралганида: «Мен Аллоҳнинг Китобидаги ушбу:\n«(У Кунда) уларга Аллоҳ томонидан улар ўйлаб ҳам кўрмаган нарсалар − азоблар кўринди» (Зумар: 47) оятидан қўрқаман. Мен Аллоҳ таолонинг менинг кутмаганим азобларни беришидан қўрқаман» – деб жавоб берди.\n«Мен Рабиъ ибн Хусайм (розияллоҳу анҳу)нинг ҳузурида тунадим. У кечаси ўрнидан туриб, намоз ўқий бошлади ва:\n«أَمْ حَسِبَ الَّذِينَ اجْتَرَحُوا السَّيِّئَاتِ أَنْ نَجْعَلَهُمْ كَالَّذِينَ آمَنُوا وَعَمِلُوا الصَّالِحَاتِ سَوَاءً مَحْيَاهُمْ وَمَمَاتُهُمْ سَاءَ مَا يَحْكُمُونَ»\n«Балки ёмонлик-гуноҳлар касб этган кимсалар Биз уларни ҳам иймон келтирган ва яхши амаллар қилган зотлар каби қилишимизни ва ҳаётлари ҳам, мамотлари ҳам (яъни дунёлари ҳам, охиратлари ҳам мўминлар билан) баробар бўлишини ўйлагандирлар?!» (Жосия: 21) оятини ўқиди. Бу оятни ўқигач, то тонг отгунича йиғлаб, бошқа оятга ўта олмади!» (Абдурраҳмон ибн Ужлон (раҳимаҳуллоҳ) ривояти).\n«Бамдод намозини Али ибн Фузайл (раҳимаҳуллоҳ) билан бирга, имомга иқтидо қилиб ўқидик. Имом:\n«فِيهِنَّ قَاصِرَاتُ الطَّرْفِ لَمْ يَطْمِثْهُنَّ إِنْسٌ قَبْلَهُمْ وَلا جَانٌّ»\n«У (жаннат)ларда шундай кўзларини (бегона эркакларга қарашдан) тийгувчи (қиз)лар борки, уларга (жаннат аҳлидан) илгари на бир инс ва на бир жин тегингандир» (Раҳмон: 56) оятини ўқиди. Имом салом бергач: «Ҳой Али, имом ўқиган оятни эшитдингми?» – деб сўрасам у: «Қайси оятни?» – деб қолди. Мен:\nояти», дедим. У: «Мени ундан олдинги:\n«يُرْسَلُ عَلَيْكُمَا شُوَاظٌ مِنْ نَارٍ وَنُحَاسٌ فَلا تَنْتَصِرَانِ»\n«(У Кунда) сизларнинг устингизга оловдан бир аланга ва тутун юборилурки, сизлар (ундан ҳаргиз) қутула олмассизлар!» (Раҳмон: 35) ояти банд қилган эди», – деб жавоб берди» (Исмоил Тусий ва бошқалар ривояти (Аллоҳ уларни раҳмат қилсин).\nМаймун ибн Муҳрон (раҳимаҳуллоҳ) Аллоҳ таолонинг:\n«وَامْتَازُوا الْيَوْمَ أَيُّهَا الْمُجْرِمُونَ»\n«Эй жиноятчи кимсалар, мана бу Кунда (мўминлардан) ажралинглар!» (Ёсин: 59) оятини ўқиб кўнгли юмшаб, йиғлай бошлади ва: «Одамлар бундан кўра қаттиқроқ дашном эшитмаганлар!» – деди.\n«Мен Солиҳнинг икки ўғли: Али ва Ҳасан олдига кирдим. Бир киши:\n«لا يَحْزُنُهُمُ الْفَزَعُ الأَكْبَرُ وَتَتَلَقَّاهُمُ الْمَلائِكَةُ هَذَا يَوْمُكُمُ الَّذِي كُنْتُمْ تُوعَدُونَ»\n«Уларни Буюк даҳшат (яъни қиёмат) маҳзун қилмас. Фаришталар уларни: «Мана шу сизларга ваъда қилинган кундир», деб кутиб олурлар» (Анбиё: 103) оятини ўқиди. Али Ҳасанга қаради. Ҳасаннинг юзлари сарғайиб, кўкариб кетган эди. Али унга: «Эй Ҳасан, бу даҳшатлар устидаги даҳшатлардир!» – деди. Ҳасан додлаб юборай деди ва кўйлагининг пешини олиб, тинчлангунича маҳкам тишлаб турди. Тинчланганида эса лаблари сарғайиб, кўкариб кетган эди!!» (Ҳумайд Равосий (раҳимаҳуллоҳ) ривояти).\n«Амр ибн Утба (раҳимаҳуллоҳ) вафот этганида дўстлари унинг синглиси олдига кириб: «Унга нима бўлганини айтиб беринг?» – дейишди. Синглиси айтди: «Кечаларнинг бирида Ҳа-мим сурасини ўқий бошлади ва:\n«وَأَنْذِرْهُمْ يَوْمَ الآزِفَةِ إِذِ الْقُلُوبُ لَدَى الْحَنَاجِرِ كَاظِمِينَ مَا لِلظَّالِمِينَ مِنْ حَمِيمٍ وَلا شَفِيعٍ يُطَاعُ»\n«(Эй Муҳаммад (соллаллоҳу алайҳи ва саллам)), Сиз уларни яқин Кундан (яъни Қиёматдан) огоҳлантиринг! Ўшанда улар юраклари халқумларига тиқилиб, (ўзлари) ғам-ҳасратга тўлиб турурлар. Золим кофир кимсалар учун (у Кунда) на бир дўст ва на итоат қилинадиган (яъни шафоати қабул қилинадиган) оқловчи бўлмас» (Ғофир: 18) оятига етиб келгач, тонггача кейинги оятга ўта олмади» (Амр ибн Утба (раҳимаҳуллоҳ) ривояти).\n«Ҳуфтон намозидан кейин ёнимда Сулаймон Таймий (раҳимаҳуллоҳ) намоз ўқиди. У:\n«تَبَارَكَ الَّذِي بِيَدِهِ الْمُلْكُ وَهُوَ عَلَى كُلِّ شَيْءٍ قَدِيرٌ»\n«(Барча оламлар) подшоҳлиги Ўз қўлида бўлган Зот − Аллоҳ баракотли-буюкдир. У барча нарсага қодирдир» – Мулк сурасини ўқий бошлади ва:\n«فَلَمَّا رَأَوْهُ زُلْفَةً سِيئَتْ وُجُوهُ الَّذِينَ كَفَرُوا»\n«Бас, қачонки улар (Қиёмат Кунида ваъда қилинган азобни ўзларига) яқин ҳолда кўришгач, у кофирларнинг юзлари қорайиб кетур» (Мулк: 27) оятига келгач, уни такрор-такрор ўқий бошлади. Охири, масжиддагилар сони озайиб кетди, чиқиб кетдилар. Мен ҳам уни ташлаб, чиқиб кетдим. Бамдод намозининг азонини ўқиш учун келсам, у ўз еридан жилмаган ва ҳануз айни оятни ўқир эди:\n«Бас, қачонки улар (Қиёмат Кунида ваъда қилинган азобни ўзларига) яқин ҳолда кўришгач, у кофирларнинг юзлари қорайиб кетур» (Мулк: 27)» (Сулаймон Тайми (раҳимаҳуллоҳ)нинг муаззини Маъмар (раҳимаҳуллоҳ) ривояти).\nАбу Наъийм (раҳимаҳуллоҳ) айтди: «Мен Умар ибн Зарр (розияллоҳу анҳу)нинг ушбу:\n«أَوْلَى لَكَ فَأَوْلَى»\n«(Эй кўрнамак инсон), ўлим бўлсин сенга, ўлим!» (Қиёмат: 34) оятини ўқигани ва: «Роббим, бу қандай азоб?!» – деганини эшитдим\n«Жазо (Қиёмат) Кунининг эгаси — подшоҳи бўлмиш Аллоҳ» (Фотиҳа: 4) оятини ўқигач: «Аллоҳим, Сенинг содиқ бандаларинг қалбини зикринг билан тўлдира оладиган қандай кунинг бор-а?!» – деди».\nАбу Сулаймон Дороний (раҳимаҳуллоҳ): «Гоҳида бирон оят устида беш кеча тафаккур қилиб чиқар эдим. Агар у ҳақида фикрлашни қўймасам, ундан нарига ўтмас эдим. Гоҳида эса Қуръондан шундай бир оятлар келадики, инсоннинг ақлини қочиради. Ундан кейин ақлларини бандаларига қайтарган Аллоҳни мушриклар сифатлаётган нолойиқ тавсифлардан поклайман!» – деди.\nМуҳаммад ибн Каъб Қуразий (раҳимаҳуллоҳ): «Менинг тонггача Залзала ва Қориъа сураларинигина ўқиб, уларни такрорлаб, улар ҳақида тафаккур қилишим, Қуръонни шувиллатиб ўқиб ташлашимдан (бошқа бир ривоятда: Қуръоннинг у ер ва бу еридан ўқишимдан) кўра яхшироқдир» – деди.\nҚуръон хушхабару огоҳлари-ла\nУларнинг кўзларин қиларди бедор.\nЗеро Қуръонни чуқур тушуниб\nСўнггида бош эгиб, бўлдилар ҳушёр.\nБунга ўхшаган хабарларни кўплаб келтириш мумкин. Аллоҳнинг оятлари билан титраган қалблар, Аллоҳнинг ризосига биздан илгари эришдилар. Фақатгина бир савол қолди: Айтинг-чи, бизнинг қалбимиз Қуръонга нисбатан қандай ҳолатда? Қуръонни хатм қилганларнинг қалби қаерда? Қуръонни кечаю кундуз тингласа-да, кўзлари ёш қуймаган ёки Аллоҳдан қўрқмаган кимсаларнинг қалби қаерда?\nАллоҳим, ожизлик ва камчиликларимизни мағфират қил! Қалбларимизни покла! Аллоҳим, Қиёмат куни:\n«يَوْمَ لا يَنْفَعُ مَالٌ وَلا بَنُونَ • إِلا مَنْ أَتَى اللَّهَ بِقَلْبٍ سَلِيمٍ»\n«У кунда на молу-давлат ва на бола-чақа фойда бермас; Магар Аллоҳ ҳузурига тоза дил билан келган кишиларгагина (фойда берадиган)» (Шуъаро: 88, 89) Кунда бизларни расво қилма!\nМуаллиф: Муҳаммад Мустафо


Лотар Маттеус: «Флик «Бавария» бош мураббийи сифатида Чемпионлар Лигасидаги сўнгги ўйинини ўтказди»\nЛотар МаттеусГермания миллий жамоаси\nГермания миллий жамоасининг собиқ футболчиси Лотар Маттеус «Бавария» устози Ҳанс-Дитер Флик ёзда Мюнхен клубини тарк этиши ва миллий жамоада иш бошлашини айтди.\n«ПСЖ» билан баҳс Фликнинг «Бавария» бош мураббийи сифатида Чемпионлар Лигасидаги сўнгги ўйини эди. У — Йоахим Лёв ўрнига Германия миллий жамоасини бошқаришга асосий номзод. У ёзда таклифни қабул қилади», — дея Маттеуснинг сўзларини келтиради Goal журналисти Ронан Мёрфи.\nМаълумот ўрнида, Флик «Бавария»ни 2019 йилдан бери бошқаради. Клуб унинг қўл остида ЕЧЛ, Бундеслига, Германия Кубоги, Германия Суперкубоги, УЕФА Суперкубоги ва клублар ўртасидаги жаҳон чемпионатида ғолиб бўлди.


Тақиқланган жойда қолдирилган автомашиналар видеога олинади\n≡Аниқ саволга аниқ жавоб 18:08, 24.05.2018 ✔572\nДиққат! Тошкент шаҳар ИИББ Йўл ҳаракати хавфсизлиги Бошқармаси қоидабузар ҳайдовчиларга эслатмалар қолдириш тизимини йўлга қўйди.\nПаспорт олиш учун электрон навбатга туриш мумкин\n≡Аниқ саволга аниқ жавоб 18:08, 24.05.2018 ✔552\nЭнди Ўзбекистон Республикаси фуқаролари биометрик паспорт ва фуқаролиги бўлмаган шахслар ҳаракатланиш ҳужжатини олиш учун электрон навбатга туриш мумкин.\n≡Аниқ саволга аниқ жавоб 16:23, 17.05.2018 ✔726\nэнди қандай амалга оширилади?\nЎтган йили Ўзбекистон Республикаси Президенти Шавкат Мирзиёевнинг мамлакатимиз тарихида илк маротаба «Ўзбекистон Республикасининг Конституцияси қабул қилинганлигининг йигирма беш йиллиги муносабати билан афв этиш тўғрисида»ги фармони қабул қилинган эди. Халқимиз кўп йиллар мобайнида афв этиш қўлланганининг деярли гувоҳи бўлмаган.\nОМОНАТНИ ҚАНЧА ФОИЗГА ҚЎЙСА БЎЛАДИ?\n≡Аниқ саволга аниқ жавоб 16:22, 17.05.2018 ✔546\nКўпчилик эҳтиёжидан ошиқ маблағни банкка қўйиб, фоиз олишни истайди. Қолаверса, бу ҳар икки томон учун ҳам манфаатли…\n≡Аниқ саволга аниқ жавоб 16:20, 17.05.2018 ✔582\nЖарима тўламайин, десангиз...\nКундалик ҳаётда қулоғида «наушник» билан йўлдан бамайлихотир ўтаётганлардан тортиб, чорраҳаларда машина оралаб ручка, байроқча, тақвим ва шу каби майда-чуйдаларни сотаётганларгача кўп дуч келамиз. Бу авария келтириб чиқариши мумкинлигини англасак-да, кўзимиз ўрганиб қолгани учун оддий ҳолдек қабул қиламиз. Аммо бунга чек қўйиш вақти ҳам етди.\nАРЗОН УЙ-ЖОЙЛАРНИНГ ЖОРИЙ ЙИЛГИ НАРХИ ҚАНЧА?\n≡Аниқ саволга аниқ жавоб 19:18, 10.05.2018 ✔641\nҲар бир инсон ўз уй-жойига эга бўлишга ҳақли, айниқса, ёш ва тураржойга муҳтож оилалар. Ушбу масала бугун ғоят долзарб. Давлатимиз бугун ана шундай оилаларни бошпана билан таъминлашга жиддий аҳамият қаратмоқда.\n«ХОНАДОНИМГА ГАЗ УЛАМОҚЧИМАН...»\n≡Аниқ саволга аниқ жавоб 19:18, 10.05.2018 ✔610\n— Янги уй-жойга чиққанман. Газ тармоғига уланишим учун қаерга мурожаат қилишим керак ва бунга қанча вақт кетади?\nФЕРМЕР МАБЛАҒИНИ ЎЗИ ИШЛАТА ОЛАДИ...МИ?\n≡Аниқ саволга аниқ жавоб 19:17, 10.05.2018 ✔557\nШу кунга қадар пахта хомашёси ва бошоқли дон етиштиришни молиялаштириш билан боғлиқ талай муаммолар йиғилиб қолганди. Ва ниҳоят, уларнинг ечими топилди.\n≡Аниқ саволга аниқ жавоб 15:10, 03.05.2018 ✔759\nШАХСИЙ ТАРОЗИДА МАҲСУЛОТ СОТСА БЎЛАДИМИ?\n≡Аниқ саволга аниқ жавоб 15:10, 03.05.2018 ✔611\nҲар қандай маҳсулотнинг сифат назорати ўлчаш ва синаш орқали амалга оширилади. Ҳар бир ўлчаш ва синовлар натижалари давлатлараро тан олиниши кераклигини ҳам унутмаслик лозим. \nМАРҲАМАТ, СИГИРИНГИЗНИНГ ПАСПОРТИНИ КЎРСАТИНГ\n≡Аниқ саволга аниқ жавоб 15:24, 19.04.2018 ✔616\nЧорвасини идентификация қилдирмаган фуқаро жавобгарликка тортилиши мумкин\nЖорий йилдан бошлаб юртимизда жисмоний ва юридик шахслар томонидан асраб, кўпайтириладиган ҳайвонларни босқичма-босқич идентификация қилишга киришилади. Шу асосда ҳайвонлар тўғрисида маълумотлар базасини шакллантириш мақсадида ягона электрон ахборот тизими жорий этилмоқда. Хўш, бундан кўзланган мақсад нима?\nМЕТАЛЛ ВА ЁҒОЧДАН БОШҚА ҲАММАСИ ЎЗИМИЗДА БОР\n≡Аниқ саволга аниқ жавоб 15:23, 19.04.2018 ✔644\nБугун қурилиш материалларига талаб катта. Аммо, афсуски, аксарият қурилиш материалларининг нархи жуда беқарор. Айниқса цементни кеча олган нархда бугун тополмайсиз. Нега?\n≡Аниқ саволга аниқ жавоб 14:08, 13.04.2018 ✔1206\nДАРАХТ КЕСИШ УЧУН\n≡Аниқ саволга аниқ жавоб 13:58, 13.04.2018 ✔733\nқаердан рухсат олиш керак?\nБаъзи маҳалла ёки тураржойлар (домлар) яқинидаги чиқинди йиғиш майдончалари абгор аҳволга келиб қолганига гувоҳ бўламиз. Шуларни кўриб, кишида савол туғилади: ўзи бундай жойларни таъмирлаш кимнинг зиммасидаги вазифа? Бундай ҳолатни бартараф этиш учун бирон иш қилиняптими?\nНОТАРИУС ОРТИҚЧА ҲАҚ ТАЛАБ ҚИЛСА…\n≡Аниқ саволга аниқ жавоб 13:57, 13.04.2018 ✔571\n— Уйимизда пропискада беш киши турса-да, фақат уч киши яшайди. Аммо коммунал тўловлар учун нечта одам рўйхатда турса, шунча ҳисобланади. Эътироз билдирсак, улар «компьютерга киритилган рўйхат асосида тўлайсиз» дейди. Хонадонда яшамайдиганлар тўғрисида маҳалладан маълумотнома олиб, уни нотариал тасдиқлатиш мумкинми?